+-----------------------------------------------------------------------+
| 4 การประกอบธุรกิจของแต่ละสายผลิตภัณฑ์                                       |
+-----------------------------------------------------------------------+

1. ลักษณะการให้บริการ

ปัจจุบันโรงพยาบาลที่อยู่ภายใต้การบริหารจัดการโดยตรงภายใต้
บมจ.กรุงเทพดุสิตเวชการประกอบด้วยโรงพยาบาล 4 แห่ง คือ “โรงพยาบาลกรุงเทพ”
“โรงพยาบาลหัวใจกรุงเทพ” “โรงพยาบาลวัฒโนสถ” และ “โรงพยาบาลกรุงเทพหัวหิน ”

1. โรงพยาบาลกรุงเทพ

เป็นโรงพยาบาลขนาด 263 เตียง ซึ่งดำเนินงานเองโดยตรงภายใต้บริษัท กรุงเทพดุสิตเวชการ
จำกัด (มหาชน) ตั้งอยู่ที่ซอยศูนย์วิจัย ถนน เพชรบุรีตัดใหม่ กรุงเทพมหานคร
ให้บริการรักษาพยาบาลครบทุกสาขาโดยคณะแพทย์ผู้เชี่ยวชาญ พร้อมทั้งอุปกรณ์การรักษาที่ทันสมัย
ครบวงจร เปิดให้บริการทั้งผู้ป่วยนอก ผู้ป่วยในตลอด 24 ชั่วโมง
โดยมีการจัดตั้งศูนย์รักษาโรคเฉพาะทางและคลินิก 46 แห่ง
ด้วยแพทย์ผู้เชี่ยวชาญเฉพาะโรคดังต่อไปนี้

  ----------------------------------- ---------------------------------------
  1. ศูนย์โรคกระดูกสันหลังกรุงเทพ           2. ศูนย์สมองและระบบประสาทกรุงเทพ

  3. ศูนย์ศัลยกรรมแกมม่าไนฟ์สมองกรุงเทพ     4.ศูนย์ระบบโรคทางเดินอาหารและตับกรุงเทพ   

  5. ศูนย์ส่งเสริมสุขภาพกรุงเทพ             6. ศูนย์ส่องกล้องทางเดินอาหาร

  7. ศูนย์โรคระบบทางเดินปัสสาวะกรุงเทพ     8. ศูนย์บำบัดด้วยออกซิเจนความดันสูงกรุงเทพ

  9. ศูนย์จักษุกรุงเทพ                     10. ศูนย์รับส่งต่อผู้ป่วยกรุงเทพ

  11. ศูนย์เลสิกกรุงเทพ                   12. ศูนย์เวชศาสตร์การบินกรุงเทพ

  13. ศูนย์หู คอ จมูกกรุงเทพ               14. ศูนย์กระดูกและข้อกรุงเทพ

  15. ศูนย์ปอดและระบบทางเดินหายใจกรุงเทพ  16. ศูนย์ทันตกรรมกรุงเทพ

  17. ศูนย์โรคภูมิแพ้ และหอบหืดกรุงเทพ       18. ศูนย์เบาหวาน และต่อมไร้ท่อกรุงเทพ

  19. ศูนย์โรคไตกรุงเทพ                  20. ศูนย์ผิวหนังและความงามกรุงเทพ

  21. ศูนย์เวชศาสตร์ฟื้นฟูกรุงเทพ            22. ศูนย์กุมารเวชกรุงเทพ

  23. ศูนย์เวชศาสตร์ชะลอวัยกรุงเทพ         24 ศูนย์อุบัติเหตุกรุงเทพ

  25. ศูนย์ศัลยกรรมความกรุงเทพ            26. ศูนย์รักษาผู้มีบุตรยากกรุงเทพ

  27. ศูนย์การได้ยิน การพูด                28. ศูนย์ศัลยกรรมประสาทกรุงเทพ
  การทรงตัวและเสียงในหูกรุงเทพ            

  29. คลินิกอายุรกรรม                    30. คลินิกสูติ-นรีเวช

  31. คลินิกต้อหิน                        32. คลินิกสุขภาพเพศชาย

  33. คลินิกต่อมลูกหมาก                   34. คลินิกปลูกผม

  35. คลินิกเฉพาะโรค                    36. คลินิกศัลยกรรมทั่วไป

  37. คลินิกศัลยกรรมลำไส้ใหญ่และทวารหนัก    38.คลินิกฝังเข็มและนวดแผนจีน

  39. คลินิกพัฒนาการเด็ก                  40. แผนกโภชนบำบัด

  41. คลินิกความดันโลหิตสูง                42. คลินิกโรคผิวหนัง

  43. คลินิกโรคไขข้ออักเสบ                44. คลินิกโรคติดเชื้อ

  45. คลินิกแผลเรื้อรัง                    46. คลินิกเท้าผิดรูปในเด็ก

  47. สถาบันวิจัยหัวใจเต้นผิดจังหวะ แปซิฟิก ริม 
  โรงพยาบาลกรุงเทพ                     
  ----------------------------------- ---------------------------------------

ทั้งนี้ ในปี 2553 โรงพยาบาลกรุงเทพ ได้ลงทุนนำเทคโนโลยีที่ทันสมัย
เพื่อมาช่วยตรวจวินิจฉัยและรักษาผู้ป่วย ให้มีประสิทธิภาพมากยิ่งขึ้น ได้แก่

- DSA เครื่องตรวจวินิจฉัยและรักษาโรคหลอดเลือด (Biplane Digital Subtraction
Angiography หรือ (Bi-plane DSA) เป็นเครื่องที่ใช้ในการตรวจวินิจฉัย
และรักษาโรคหลอดเลือดสมอง หลอดเลือดแขน ขา และหลอดเลือดทั่วร่างกาย
โดยให้ภาพเสมือนจริง ช่วยให้เห็นพยาธิสภาพของเส้นเลือดในส่วนต่างๆได้อย่างชัดเจน
คนไข้ได้รับรังสี และสารทึบรังสีน้อยลง มีความปลอดภัยมากขึ้น และใช้เวลาน้อยลง

- O-ARM เครื่องเอกซเรย์คอมพิวเตอร์พร้อมระบบนำวิถี (O-ARM)
เป็นเครื่องเอกซเรย์ผ่าตัดโรคกระดูกสันหลังและโรคสมอง ทำงานร่วมกับเครื่องมือผ่าตัดนำวิถี
“สเต็ลท์(Stealth)” สามารถกำหนดตำแหน่งเนื้องอกในสมอง หรือจุดต่างๆในกระดูกสันหลังได้
โดยมีความแม่นยำและปลอดภัย มีขนาดของแผลเล็กลง โดยไม่ต้องเปิดผ่านแผลใหญ่
สามารถลดการรับรังสีเอกซเรย์ในการผ่าตัด คนไข้สามารถฟื้นฟูร่างกายได้เร็วขึ้น

2. โรงพยาบาลหัวใจกรุงเทพ

เป็นอาคารโรงพยาบาล 7 ชั้น (รวมชั้นใต้ดิน) ขนาด 56 เตียง
ซึ่งดำเนินงานเองโดยตรงภายใต้บริษัท กรุงเทพดุสิตเวชการ จำกัด (มหาชน) ตั้งอยู่ที่
ในซอยศูนย์วิจัยบริเวณใกล้เคียงกับโรงพยาบาลกรุงเทพ
และนับเป็นโรงพยาบาลหัวใจเอกชนแห่งแรกของประเทศไทยที่ก่อตั้งขึ้นจากความสำเร็จของศูนย์หัวใจกรุงเทพ
ซึ่งเดิมเป็นศูนย์รักษาโรคเฉพาะระบบของโรงพยาบาลกรุงเทพ
เนื่องจากอัตราการเพิ่มขึ้นของผู้ป่วยโรคหัวใจ
ประกอบกับความก้าวหน้าอย่างรวดเร็วทางเทคโนโลยีการตรวจรักษาผู้ป่วยโรคหัวใจ
ทำให้ผู้บริหารของบริษัทฯ ได้ตัดสินใจขยายสถานที่ในการรักษาพยาบาลผู้ป่วยโรคหัวใจ
โดยการก่อตั้ง “โรงพยาบาลหัวใจกรุงเทพ” ที่มีความพร้อมด้วยปัจจัยหลัก 3 ประการ คือ
ความเชี่ยวชาญของบุคลากรทางการแพทย์ครบทุกสาขา เทคโนโลยีที่ล้ำสมัย
และการให้บริการครบวงจรตั้งแต่การป้องกันโรคหัวใจ
การตรวจรักษาและการฟื้นฟูส่งเสริมสมรรถภาพหัวใจของผู้ป่วยตามมาตรฐานสากล
เพื่อความพึงพอใจสูงสุดของผู้รับบริการ

ผู้เชี่ยวชาญเฉพาะทางด้านหัวใจ

โรงพยาบาลหัวใจกรุงเทพ ประกอบด้วยทีมแพทย์หัวใจครบทุกสาขา ทั้งอายุรแพทย์หัวใจ
ศัลยแพทย์หัวใจ อายุรแพทย์หัวใจเฉพาะทางรักษาภาวะหัวใจล้มเหลว ป้องกันโรคหัวใจ
รังสีแพทย์หัวใจ แพทย์ฟื้นฟูสมรรถภาพหัวใจ ซึ่งได้รับการอบรมฝึกฝนจากต่างประเทศ เช่น
สหรัฐอเมริกา ออสเตรเลีย อังกฤษ เบลเยี่ยม เยอรมนี รวมถึงพยาบาล
และบุคลากรทางการแพทย์ซึ่งพร้อมให้การดูแลผู้ป่วยโรคหัวใจตามมาตรฐานระดับสากล
พร้อมให้บริการตรวจวินิจฉัย รักษา ผ่าตัด ป้องกันและฟื้นฟูโรคหัวใจและหลอดเลือด
รวมถึงการบริการเคลื่อนย้ายผู้ป่วยโรคหัวใจด้วยห้องอภิบาลหัวใจเคลื่อนที่ Mobile CCU ตลอด 24
ชั่วโมง ประกอบด้วย

  ---------------------------------------------------- ----------------------------------
  1. คลินิกหัวใจ                                          2. คลินิกภาวะหัวใจอ่อนกำลัง

  3. คลินิกศัลยกรรมหัวใจและหลอดเลือด                        4. คลินิกเวชศาสตร์เชิงรุกป้องกันโรคหัวใจ

  5. หน่วยตรวจด้วยอุปกรณ์พิเศษภายนอกร่างกาย (Non Invasive)   6.
                                                       ห้องปฏิบัติการสวนหัวใจและขยายหลอดเลือด

  7.                                                   8. ศูนย์ผ่าตัดหัวใจ ม.ร.ว. อดุลกิติ์ กิติยากร
  ห้องตรวจหัวใจและหลอดเลือดด้วยเอกซเรย์คอมพิวเตอร์ความเร็วสูง   

  9. คลินิกฟื้นฟูและส่งเสริมสมรรถภาพหัวใจ                      
  ---------------------------------------------------- ----------------------------------

ด้วยความพร้อมด้านการแพทย์ระดับชั้นแนวหน้า ผสานกับประสบการณ์การรักษาโรคหัวใจ
และหลอดเลือดมากที่สุดแห่งหนึ่งในภูมิภาค โรงพยาบาลหัวใจกรุงเทพ
พร้อมแล้วที่จะก้าวไปสู่การรักษาโรคหัวใจแห่งศตวรรษที่ 21
โดยมีนวัตกรรมและเครื่องมือทางการแพทย์ที่ทันสมัยได้มาตรฐานสูง ดังนี้

-   หุ่นยนต์ช่วยผ่าตัดหัวใจ da Vinci (Robotic Cardiac Surgery)
    ปฏิวัติรูปแบบการผ่าตัดหัวใจด้วยมือ มาเป็นการผ่าตัดหัวใจด้วยหุ่นยนต์ มีความแม่นยำสูง
    แผลผ่าตัดมีขนาดเล็ก ช่วยลดความเจ็บปวด และรอยแผลเป็นหลังผ่าตัด ผู้ป่วยฟื้นตัวเร็วขึ้น

-   เครื่องเอกซเรย์คอมพิวเตอร์ความเร็วสูง (256-slice multi-detector CT scan)
    เป็นเครื่องเอกซเรย์คอมพิวเตอร์ ซึ่งมีการพัฒนาการทำให้ตรวจได้เร็วขึ้น
    ซึ่งช่วยทำให้ลดปริมาณรังสีที่ผู้ป่วยได้รับ ภาพเอกซเรย์ที่ได้มีความละเอียดคมชัดสูง
    ทำให้ผลการตรวจวินิจฉัยแม่นยำยิ่งขึ้น

-   การตรวจหัวใจด้วยคลื่นแม่เหล็กไฟฟ้า (CMR) นวัตกรรมใหม่ของการตรวจวินิจฉัยโรคหัวใจ
    และหลอดเลือดหัวใจโดยไม่ใช้รังสีเอกซเรย์
    ช่วยให้แพทย์สามารถตรวจหาความผิดปกติของหลอดเลือดหัวใจและกล้ามเนื้อหัวใจ
    รวมถึงความผิดปกติในด้านโครงสร้าง และความผิดปกติของลิ้นหัวใจ

-   CARTOSOUND เป็นนวัตกรรมการรักษาภาวะหัวใจเต้นผิดจังหวะแบบทันสมัยล่าสุด
    แสดงตำแหน่งที่ไฟฟ้าหัวใจเต้นเร็วผิดปกติได้แม่นยำรวดเร็ว
    ทำให้แพทย์สามารถจี้หัวใจด้วยคลื่นไฟฟ้าความถี่สูงเท่าคลื่นวิทยุบริเวณที่มีการนำไฟฟ้าผิดจังหวะนั้นได้ดีกว่าการใช้
    x-ray ช่วยในการจี้หัวใจ ทำให้การนำไฟฟ้าผิดปกติที่จุดนั้นถูกทำลาย

-   การผ่าตัดทำทางเบี่ยงหลอดเลือดหัวใจขณะที่หัวใจกำลังเต้นโดยไม่ใช้เครื่องปอดหัวใจเทียม
    ซึ่งเรียกว่า Off – Pump CABG

-   การรักษาหลอดเลือดแดงใหญ่โป่งพองและฉีกขาดโดยการผ่าตัดและดามด้วยขดลวด
    โดยทีมศัลยแพทย์ที่มีความชำนาญ มีอุปกรณ์และเครื่องมือที่ทันสมัยด้วยการดามด้วยขดลวด

-   24 Hour Intervention
    สำหรับผู้ป่วยที่มีอาการเจ็บแน่นหน้าอกสงสัยกล้ามเนื้อหัวใจขาดเลือด
    หรือหลอดเลือดหัวใจตีบตัน หรือ Heart Attack ให้บริการวินิจฉัย สวนหัวใจ
    และการขยายหลอดเลือด รวมถึงการใส่ขดลวดโดยทีมแพทย์ผู้เชี่ยวชาญ ตลอด 24 ชั่วโมง
    ทุกวัน

-   คลินิกฟื้นฟูและส่งเสริมสมรรถภาพหัวใจ ให้บริการด้านการดูแล และรักษา
    เพื่อการฟื้นฟูและส่งเสริมสมรรถภาพหัวใจอย่างครบวงจร
    โดยทีมแพทย์ที่มีประสบการณ์และเชี่ยวชาญด้านการฟื้นฟูและส่งเสริมสมรรถภาพหัวใจโดยเฉพาะร่วมกับนักโภชนาการ
    และนักกายภาพฟื้นฟูสมรรถภาพหัวใจ พร้อมด้วยอุปกรณ์และเครื่องมือที่ทันสมัย
    เป็นอีกหนึ่งองค์ประกอบสำคัญของการดูแลผู้ป่วยหลังการทำหัตถการและการผ่าตัดหัวใจ
    ซึ่งโรงพยาบาลหัวใจกรุงเทพ ได้ให้บริการอย่างครบวงจร
    ผู้ป่วยจะได้รับการแนะนำด้านการออกกำลังกายอย่างปลอดภัย
    และการปฏิบัติตนเมื่อเป็นโรคหัวใจและการควบคุมปัจจัยเสี่ยง

-   คลินิกเวชศาสตร์เชิงรุกป้องกันโรคหัวใจ เป็นการป้องกันความเสี่ยงที่จะเกิดขึ้น
    โดยการให้คำแนะนำในการปรับเปลี่ยนพฤติกรรมของผู้ป่วยและญาติ
    รวมถึงให้คำแนะนำในการลดปัจจัยเสี่ยงโรคหัวใจในผู้ที่ยังไม่ทราบว่าเป็นโรคหัวใจ
    และบุคลากรที่ห่วงใยสุขภาพ

-   คลินิกหลอดเลือด ให้บริการตรวจรักษาโรคหลอดเลือดที่ไม่ใช่หลอดเลือดหัวใจ
    โดยผสมผสานศาสตร์ของการแพทย์สมัยใหม่หลายชนิด ทั้งการผ่าตัดต่อเชื่อมหลอดเลือด
    การรักษาผ่านหลอดเลือดโดยไม่ผ่าตัด อีกทั้งยังอาศัยเครื่องมือในการวินิจฉัยโรคที่ทันสมัย

-   ห้องอภิบาลหัวใจเคลื่อนที่ (Mobile CCU) การรักษาพยาบาลผู้ป่วยก่อนเคลื่อนย้ายด้วย
    Mobile CCU ซึ่งเป็นรถพยาบาลนำเข้าจากเยอรมัน
    ภายในประกอบด้วยอุปกรณ์ช่วยชีวิตและรักษาโรคหัวใจครบครันเสมือนผู้ป่วยอยู่ในหออภิบาลหัวใจในโรงพยาบาล
    พร้อมด้วยอายุรแพทย์หัวใจและพยาบาล ร่วมเดินทางในการเคลื่อนย้ายผู้ป่วย
    เพื่อให้การรักษาพยาบาลผู้ป่วยที่มีอาการโรคหัวใจรุนแรงหรือเฉียบพลันก่อนนำส่งถึงโรงพยาบาล

3. โรงพยาบาลวัฒโนสถ

เป็นโรงพยาบาลขนาด 48 เตียง ซึ่งดำเนินงานเองโดยตรงภายใต้บริษัท กรุงเทพดุสิตเวชการ
จำกัด (มหาชน) ตั้งอยู่ที่ซอยศูนย์วิจัยบริเวณเดียวกับโรงพยาบาลกรุงเทพ
นับเป็นโรงพยาบาลเฉพาะทางเพื่อบำบัดรักษาโรคมะเร็งของเอกชนที่จัดตั้งขึ้นเป็นแห่งแรกในประเทศ
มีความพร้อมทั้งด้านเทคโนโลยีทางการแพทย์ชั้นสูงเพื่อการวินิจฉัย และให้การรักษา
ตลอดจนบุคลากรทางการแพทย์ผู้เชี่ยวชาญในการตรวจรักษามะเร็งครบทุกสาขาวิชา ประกอบไปด้วย

  ---------------------------------------- ---------------------------------------
  1. ศูนย์เต้านมกรุงเทพ                        2.
                                           ศูนย์ปลูกถ่ายเซลล์ต้นกำเนิดจากเลือดและไขกระดูก

  3. ศูนย์โลหิตวิทยากรุงเทพ                     4. คลินิกศัลยกรรมมะเร็ง

  5. คลินิกวัฒโนสถ                            6.คลินิกการดูแลความปวดและการดูแลผู้ป่วยแบบ
                                           ประคับประคอง 

  7.แผนกเคมีบำบัด                            8. แผนกรังสีรักษา

  9.                                       
  แผนกรังสีวินิจฉัยด้านมะเร็งและเวชศาสตร์นิวเคลียร์   
  ---------------------------------------- ---------------------------------------

-   การลงทุนในเครื่อง Cyclotron สำหรับผลิตสารเภสัชรังสี
    เพื่อใช้สำหรับการตรวจหามะเร็งระยะเริ่มต้น เป็นเครื่องแรกของประเทศไทย
    โดยเริ่มผลิตสาร FDG ตั้งแต่ปลายปี 2005 เพื่อใช้กับเครื่อง PET/CT Scan
    ของโรงพยาบาลวัฒโนสถและโรงพยาบาลอื่น ๆ ที่ร้องขอมา ในปี 2010
    นี้ทางโรงพยาบาลวัฒโนสถ จะเริ่มผลิตสารเภสัชรังสีตัวใหม่ ชื่อ C11 – Acetate
    ขึ้นเป็นครั้งแรกของประเทศไทย เพื่อใช้ในการช่วยวินิจฉัยมะเร็งในอวัยวะที่ FDG
    มีข้อจำกัดในการตรวจ เช่น มะเร็งตับ และในปี 2011
    ได้ทำการค้นคว้าวิจัยเพื่อผลิตสารเภสัชรังสีตัวใหม่ ชื่ O-15 (Oxygen 15)
    เพื่อนำมาใช้ในการตรวจหาความเสี่ยงในการเกิดโรคหลอดเลือดสมอง
    และคัดกรองผู้ป่วยที่มีความเสี่ยงไปทำหัตถการ revascularization

-   การลงทุนในเครื่อง PET/CT SCAN สำหรับการตรวจมะเร็ง เพื่อกำหนดระยะโรค เป็น
    มาตรวัดผลการรักษามะเร็งและค้นหามะเร็งเมื่อกลับมาเป็นซ้ำ
    เป็นเครื่องแรกของประเทศไทย ซึ่งถึงปัจจุบัน ( เดือนธันวาคม 2553 )
    ได้มีผู้มารับบริการตรวจ 3,750 รายแล้ว นับเป็น series
    ที่มีจำนวนผู้มารับบริการที่มากที่สุดแห่งหนึ่งของประเทศ
    จึงเป็นทีมที่มีประสบการณ์สูงในการวินิจฉัยโดยวิธีดังกล่าว

-   การลงทุนในเครื่อง Novalis เพื่อใช้ในการผ่าตัดก้อนมะเร็ง ทั้งภายในและภายนอกสมอง
    แบบไร้โลหิต นับเป็นนวัตกรรมใหม่ในการผ่าตัด
    เพื่อลดผลแทรกซ้อนในการผ่าตัดรักษาและผู้ป่วยสามารถฟื้นตัวได้เร็วขึ้นกว่าการผ่าตัดแบบเดิม

-   การลงทุนเครื่อง LINAC เครื่องที่ 2 ซึ่งเป็นเครื่องฉายรังสีแบบ VMAT หรือ Volumetric
    Modulated Arc Therapy จุดเด่นคือ สามารถหมุนรอบตัวผู้ป่วยขณะฉายรังสี ปรับความเข้ม
    ควบคุมปริมาณของรังสีและกำหนดทิศทางการฉายรังสีได้
    โดยที่รังสีจะเคลื่อนที่และหมุนตามรูปร่างความหนาบาง
    เว้าโค้งตามก้องมะเร็งหรือที่เรียกว่าแบบ 4 มิติ
    จึงมีความแม่นยำและลดระยะเวลาการฉายรังสีแต่ละครั้งลงได้ 2-8 เท่า
    ทำให้ลดผลข้างเคียงที่อาจเกิดจากการฉายรังสีถูกเนื้อเยื่อปกติน้อยลง

-   การลงทุนในเครื่องมือทางการแพทย์อื่นๆ การสร้างบรรยากาศภายในโรงพยาบาลให้เป็นแบบ
    Healing atmosphere รวมทั้งบุคคลากรทางการแพทย์เฉพาะทางด้านมะเร็ง เพื่อให้เป็น
    โรงพยาบาลที่มีความพร้อมในทุก ๆ ด้าน ทั้งทีมแพทย์ พยาบาล เจ้าหน้าที่
    ประจำโรงพยาบาลตลอดเวลา เพื่อให้บริการผู้ป่วยได้ตลอด 24 ชั่วโมง และ 7 วันต่อสัปดาห์

ศูนย์ให้บริการลูกค้าต่างประเทศ ให้บริการทั้งผู้ป่วยนอกและผู้ป่วยใน
พร้อมล่ามที่ให้บริการในภาษาหลักต่าง ๆ อาทิ ภาษา อังกฤษ ญี่ปุ่น อาหรับ เกาหลี ฝรั่งเศส จีน
พม่า และเขมร และอื่น เป็นต้น รวมทั้งการอำนวยความสะดวกอื่นๆ แก่ชาวต่างประเทศ อาทิ
การติดต่อกับบริษัทประกันภัยในต่างประเทศ การให้บริการต่อวีซ่า การจองตั๋วเครื่องบิน
การจองโรงแรม การแลกเงินตราต่างประเทศ เป็นต้น โดยแบ่งการบริการแก่ชาวต่างประเทศ
ดังนี้คือ

-   ศูนย์บริการผู้ป่วยญี่ปุ่น (Japanese Medical Service : JMS)

-   ศูนย์บริการผู้ป่วยอาหรับ (Arab Medical Services : AMS)

-   ศูนย์บริการผู้ป่วยต่างประเทศอื่น ๆ (International Medical Services : IMS)

-   คลินิกเวชศาสตร์เดินทางและท่องเที่ยว

นับตั้งแต่ปี 2549 จนถึงปัจจุบัน ศูนย์ให้บริการลูกค้าต่างประเทศ
เปิดให้บริการผู้ป่วยชาวต่างชาติกว่า 160 ประเทศทั่วโลก
และได้รับการยกย่องว่าสามารถตอบสนองความพึงพอใจของผู้ป่วยได้อย่างดีเยี่ยม
โดยเฉพาะโปรแกรมการดูแลผู้ป่วยนานาชาติ ช่วยให้ผู้ป่วยมีสุขภาพที่ดีขึ้น มีความสุขมากขึ้น
ฟื้นตัวเร็วขึ้น และเสียค่าใช้จ่ายรวมทั้งใช้ระยะเวลาการรักษาในโรงพยาบาลน้อยลง
ด้วยการให้บริการทางการแพทย์และการสนองตอบต่อลูกค้าหลากหลายเชื้อชาติ
โดยคำนึงถึงคุณภาพเป็นหลัก

บริการพิเศษเฉพาะบุคคล

บริการด้านล่ามแปลภาษากว่า 26 ภาษา ด้วยทีมแพทย์ พยาบาล
และล่ามที่มีความรู้ด้านภาษาอังกฤษในระดับดีเยี่ยม
พร้อมอำนวยความสะดวกแก่ผู้ป่วยชาวต่างชาติตลอดเวลาที่เข้ารับการรักษา
รวมถึงบริการนัดหมายเวลา การให้ข้อมูลการตรวจรักษา บริการทางการแพทย์
การจัดเตรียมยานพาหนะสำหรับเคลื่อนย้ายผู้ป่วย การให้คำแนะนำด้านค่าใช้จ่าย
และการแจ้งข่าวแก่บุคคลที่ผู้ป่วยต้องการ

4. โรงพยาบาลกรุงเทพหัวหิน

เป็นโรงพยาบาลเอกชนขนาด 60 เตียง ซึ่งดำเนินงานเองโดยตรงภายใต้บริษัท
กรุงเทพดุสิตเวชการ จำกัด (มหาชน)
โดยได้รับการส่งเสริมการลงทุนจากคณะกรรมการส่งเสริมการลงทุน ตั้งอยู่บนพื้นที่ประมาณ 12 ไร่
บริเวณริมถนนเพชรเกษม ตำบลหัวหิน อำเภอหัวหิน จังหวัดประจวบคีรีขันธ์
ประกอบด้วยอาคารโรงพยาบาล 5 ชั้น พร้อมลานจอดเฮลิคอปเตอร์บนชั้นดาดฟ้า และลานจอดรถ
255 คัน บริเวณภายนอกอาคาร โดยโรงพยาบาลกรุงเทพหัวหิน
เริ่มเปิดให้บริการตั้งแต่เดือนพฤศจิกายน 2553 และเริ่มเปิดให้บริการแก่ผู้ป่วยนอกได้ตั้งแต่ต้นปี
2554 ทั้งนี้ คาดว่าจะสามารถเปิดให้บริการโรงพยาบาลเต็มรูปแบบได้ตั้งแต่ประมาณเดือนเมษายน
2554 เป็นต้นไป

โรงพยาบาลกรุงเทพ หัวหิน จัดตั้งขึ้นโดยมีเป้าหมายเพื่อให้บริการการรักษาพยาบาลครบวงจร
ตั้งแต่การตรวจรักษา การส่งเสริมสุขภาพ การป้องกันโรค
และการฟื้นฟูสภาพตามเกณฑ์มาตรฐานทางการแพทย์
โดยมีแพทย์เวชปฏิบัติทั่วไปและแพทย์เฉพาะทางครบทุกสาขาหลัก ทั้งด้านสูติกรรม ศัลยกรรม
ศัลยกรรมกระดูกและข้อ กุมารเวชกรรม อายุรกรรมทั่วไป อายุรกรรมระบบทางเดินอาหาร
อายุรกรรมโรคไต และทันตแพทย์

+-----------------------------------------------------------------------+
| รายละเอียดการให้บริการ จำแนกตามพื้นที่การให้บริการ                             |
+=======================================================================+
| อาคารโรงพยาบาลกรุงเทพหัวหิน ชั้น 1                                         |
+-----------------------------------------------------------------------+
| -   แผนกเวชระเบียนและต้อนรับ                                             |
+-----------------------------------------------------------------------+
| -   แผนกอุบัติเหตุและฉุกเฉิน                                                |
+-----------------------------------------------------------------------+
| -   แผนกผู้ป่วยนอก ประกอบด้วย ห้องตรวจผู้ป่วยนอก จำนวน 22 ห้อง                 |
+-----------------------------------------------------------------------+
| -   แผนก X-ray ประกอบด้วย MRI, CT Scan และ General X-ray               |
+-----------------------------------------------------------------------+
| -   แผนกเภสัชกรรม                                                      |
+-----------------------------------------------------------------------+
| อาคารโรงพยาบาลกรุงเทพหัวหิน ชั้น 2                                         |
+-----------------------------------------------------------------------+
| -   แผนกห้องผ่าตัด ประกอบด้วยห้องผ่าตัด จำนวน 3 ห้อง                          |
+-----------------------------------------------------------------------+
| -   แผนกห้องคลอด (OB) ประกอบด้วยห้องคลอด จำนวน 2 ห้อง                     |
+-----------------------------------------------------------------------+
| -   แผนก ICU ประกอบด้วยห้องผู้ป่วยหนัก จำนวน 12 ห้อง                         |
+-----------------------------------------------------------------------+
| -   แผนกไตเทียม ประกอบด้วยห้องล้างไต จำนวน 3 ห้อง                          |
+-----------------------------------------------------------------------+
| -   แผนกทันตกรรม ประกอบด้วยห้องทำฟัน จำนวน 3 ห้อง                          |
+-----------------------------------------------------------------------+
| -   แผนกกายภาพบำบัด                                                    |
+-----------------------------------------------------------------------+
| อาคารโรงพยาบาลกรุงเทพหัวหิน ชั้น 3                                         |
+-----------------------------------------------------------------------+
| -   แผนกห้องปฏิบัติการ (Laboratories)                                     |
+-----------------------------------------------------------------------+
| -   สำนักผู้อำนวยการ                                                     |
+-----------------------------------------------------------------------+
| -   ห้องประชุม และห้องพักแพทย์                                             |
+-----------------------------------------------------------------------+
| อาคารโรงพยาบาลกรุงเทพหัวหิน ชั้น 4                                         |
+-----------------------------------------------------------------------+
| -   ห้องพักผู้ป่วยใน จำนวน 25 เตียง                                         |
+-----------------------------------------------------------------------+
| อาคารโรงพยาบาลกรุงเทพหัวหิน ชั้น 5                                         |
+-----------------------------------------------------------------------+
| -   ห้องพักผู้ป่วยใน จำนวน 25 เตียง                                         |
+-----------------------------------------------------------------------+
| ชั้นดาดฟ้า สำหรับเป็นลานจอดเฮลิคอปเตอร์ เพื่อให้บริการในการขนส่งผู้ป่วยทางอากาศ      |
+-----------------------------------------------------------------------+

2 ภาวะอุตสาหกรรมและการแข่งขัน

สภาวะอุตสาหกรรมการบริการสุขภาพในประเทศไทย
สามารถวิเคราะห์ได้จากแง่มุมของโครงสร้างการบริการสุขภาพในประเทศ
ที่รัฐได้มีการเปลี่ยนแปลงในด้านนโยบายการคุ้มครองการบริการสุขภาพของประชากร
และในขณะเดียวกัน ประชากรของประเทศเองก็ได้มีวิวัฒนาการ ในด้านของโครงสร้างประชากร
และลักษณะพฤติกรรมในการใช้บริการสุขภาพและความสามารถในการใช้จ่าย นอกจากนี้
ยังมีการขยายตัวของตลาดนักท่องเที่ยวต่างชาติเชิงการแพทย์ (Medical Tourism)
ที่มารับการบริการสุขภาพในประเทศไทย
ซึ่งปัจจัยเหล่านี้ส่งผลให้อุตสาหกรรมการบริการสุขภาพในภาคเอกชนได้รับผลกระทบ

โครงสร้างการบริการสุขภาพในประเทศไทย

ความคุ้มครองในด้านการบริการสุขภาพ (Healthcare Coverage) ของประเทศไทย
สามารถแบ่งได้เป็นความคุ้มครองจากโครงการประกันสุขภาพภาคบังคับที่จัดโดยภาครัฐและส่วนของภาคเอกชน
โครงการประกันสุขภาพภาคบังคับที่จัดโดยภาครัฐนั้น
มีการดำเนินการจากทั้งผู้ให้บริการที่เป็นภาครัฐและเอกชน
โดยได้รับเงินสนับสนุนส่วนใหญ่มาจากรัฐบาล ซึ่งได้แก่ 1) โครงการหลักประกันสุขภาพถ้วนหน้า
(เดิมชื่อ “โครงการ 30 บาทรักษาทุกโรค”) 2)
โครงการสวัสดิการการรักษาพยาบาลของข้าราชการและพนักงานรัฐวิสาหกิจ และ 3)
โครงการประกันสังคม

การประกันสุขภาพของภาคเอกชน รวมถึงการประกันสุขภาพที่นายจ้างเป็นผู้จ่ายเบี้ยประกัน
และการประกันสุขภาพด้วยค่าใช้จ่ายส่วนตัว ประชากรไทยบางส่วนที่ได้รับการคุ้มครองจากภาครัฐ
อาจเลือกซื้อการประกันสุขภาพของภาคเอกชนด้วย อย่างไรก็ตาม
ยังคงมีประชากรไทยบางส่วนที่ไม่ได้รับการคุ้มครองโดยโครงการประกันสุขภาพไม่ว่าโดยภาครัฐหรือเอกชน
หรืออาจอยู่ภายใต้ความคุ้มครองจากภาครัฐข้างต้น
แต่เลือกที่จะจ่ายค่าบริการการรักษาจากรายได้หรือเงินออมส่วนตัว
สำหรับเป็นทางเลือกในการใช้บริการสถานพยาบาลเอกชน
เพื่อที่จะได้รับมาตรฐานการบริการที่ดีกว่า
และความสะดวกและรวดเร็วกว่าการใช้บริการสถานพยาบาลของรัฐ

การครอบคลุมของโครงสร้างการบริการสุขภาพในประเทศไทยในปี 2552

  -----------------------------------------------------------------------------------
  โครงสร้างการบริการสุขภาพ                              ล้านคน            ร้อยละ
  -------------------------------------------------- ---------------- ---------------
  หลักประกันสุขภาพถ้วนหน้า                                47.2             74.6

  ประกันสังคม                                          9.4              14.8

  สวัสดิการการรักษาพยาบาลของข้าราชการและพนักงานรัฐวิสาหกิจ   5.0              7.9

  ผู้ที่ไม่ได้รับการคุ้มครองจากโครงการของรัฐ                   1.7              2.7

  รวม                                                63.3             100.0

  ที่มา: สำนักงานหลักประกันสุขภาพแห่งชาติ                                     
  และสำนักงานประกันสังคม                                                 
  -----------------------------------------------------------------------------------

(ก) โครงการหลักประกันสุขภาพถ้วนหน้า

โครงการหลักประกันสุขภาพถ้วนหน้า ซึ่งได้เริ่มขึ้นในปี 2545
มีจุดมุ่งหมายในการสร้างหลักประกันสุขภาพที่ได้มาตรฐานและมีประสิทธิภาพให้ครอบคลุมประชากรไทยทุกคนอย่างเท่าเทียมกัน
โดยเฉพาะกลุ่มประชากรซึ่งไม่เคยได้รับความคุ้มครองภายใต้โครงการประกันสุขภาพใด ๆ
มาก่อนโครงการนี้เริ่มขึ้น

โครงการหลักประกันสุขภาพถ้วนหน้า
มีผลให้ประชากรไทยทุกคนได้รับความคุ้มครองในเรื่องค่ารักษาพยาบาลสำหรับผู้ป่วยในและผู้ป่วยนอก
ณ สถานพยาบาลที่ได้รับการขึ้นทะเบียนไว้แล้ว โดยครอบคลุมถึงบริการทันตกรรม
บริการส่งเสริมสุขภาพและป้องกันโรค บริการจ่ายยา
ส่งผลให้จำนวนประชากรภายใต้การครอบคลุมของสวัสดิการการรักษาพยาบาล
(ทั้งจากภาครัฐและเอกชน) มีการปรับเพิ่มขึ้นจากร้อยละ 71 ในปี 2544 เป็นร้อยละ 97 ในปี
2552
ทั้งนี้เงินทุนของโครงการหลักประกันสุขภาพถ้วนหน้ามาจากงบประมาณอุดหนุนของรัฐบาลทั้งหมด
โครงการนี้ครอบคลุม 47.2 ล้านคน หรือร้อยละ 74.6 ของประชากรไทยในปี 2552

(ข) โครงการสวัสดิการการรักษาพยาบาลของข้าราชการและพนักงานรัฐวิสาหกิจ

ข้าราชการ ลูกจ้างประจำ และพนักงานรัฐวิสาหกิจ
ที่ทำงานกับภาคราชการจะได้รับสวัสดิการการรักษาพยาบาล ซึ่งคุ้มครองรวมไปถึงบิดา มารดา
คู่สมรส และบุตร โดยใช้จ่ายเงินจากงบประมาณของรัฐบาลและหน่วยงานรัฐวิสาหกิจนั้น ๆ
ผู้มีสิทธิสามารถเลือกรับบริการจากสถานพยาบาลของรัฐที่ใดก็ได้
ตลอดจนโรงพยาบาลเอกชนในกรณีอุบัติเหตุฉุกเฉิน ระบบนี้ครอบคลุมประชากรประมาณ 5.0 ล้านคน
หรือร้อยละ 7.9 ของประชากรไทยในปี 2552

ทั้งนี้ เริ่มตั้งแต่วันที่ 1 พฤศจิกายน 2553 รัฐบาลมีนโยบายให้ข้าราชการลูกจ้างประจำ
และพนักงานรัฐวิสาหกิจสามารถเข้ารับการรักษาในโรงพยาบาลเอกชน
โดยจะเริ่มต้นการรักษาเฉพาะบริการผู้ป่วยใน และจะขยายไปยังการบริการผู้ป่วยนอกในอนาคต
ซึ่งคาดว่า โครงการนี้จะเริ่มมีผลใช้บังคับในไตรมาสที่ 1 ของปี 2554

(ค) โครงการประกันสังคม

สิทธิประกันสังคมนับเป็นสวัสดิการที่ภาครัฐให้ความช่วยเหลือและให้การสนับสนุนกับผู้ที่ประกันตนในระบบประกันสังคม
ซึ่งครอบคลุมทั้งการชดเชยกรณีการเจ็บป่วย พิการ เสียชีวิต และเกษียณ โดยให้นายจ้าง ลูกจ้าง
และรัฐบาลสมทบเบี้ยประกันฝ่ายละเท่า ๆ กันให้แก่กองทุนประกันสังคม
โดยสำนักงานประกันสังคมจะเป็นผู้ชำระเงินค่าบริการทางการแพทย์และการรักษาพยาบาลของผู้ประกันตนให้กับโรงพยาบาลที่เข้าร่วมโครงการ
โครงการนี้ครอบคลุม 9.4 ล้านคน หรือร้อยละ 14.8 ของประชากรไทยในปี 2552

กองทุนประกันสังคมจะชำระค่าบริการทางแพทย์ให้แก่โรงพยาบาลที่เข้าร่วมโครงการประกันสังคม
โดยค่าบริการหลักจะอยู่ในรูปแบบของเงินอุดหนุนเหมาจ่ายต่อผู้ประกันตนที่ขึ้นทะเบียนกับโรงพยาบาลที่ร่วมโครงการ
และในรูปของเงินอุดหนุนเพิ่มเติม เช่น เงินอุดหนุนตามการใช้บริการจริง
เงินอุดหนุนสมทบในโรคเสี่ยงหรือโรคเรื้อรัง และ
เงินอุดหนุนสำหรับโรคที่มีค่าใช้จ่ายด้านการรักษาพยาบาลและค่าเวชภัณฑ์ในสัดส่วนที่สูง
โดยการกำหนดเงินอุดหนุนต่าง ๆ จะขึ้นอยู่กับนโยบายของภาครัฐ ทั้งนี้
จำนวนของผู้ประกันตนสูงสุดที่ทางโรงพยาบาลสามารถจะรับได้ จะขึ้นอยู่กับขนาดของโรงพยาบาล
และหลักเกณฑ์อื่น ๆ ที่เกี่ยวข้อง

ที่ผ่านมารัฐบาลมีนโยบายสนับสนุนการขยายความครอบคลุมของโครงการประกันสังคมไปสู่กลุ่มประชากรเพิ่มขึ้น
เช่น สถานประกอบการที่มีจำนวนพนักงานที่ต่ำกว่าเกณฑ์เดิม
และผู้ประกอบอาชีพอิสระที่สมัครใจเข้าร่วมโครงการประกันสังคม เป็นต้น ซึ่งคาดว่า
จะทำให้ในอนาคตโครงการประกันสังคมจะขยายความครอบคลุมมากยิ่งขึ้น

(ง) โครงสร้างความคุ้มครองสุขภาพภาคเอกชน

ความคุ้มครองสุขภาพภาคเอกชน จะเป็นไปในรูปแบบของความคุ้มครองผ่านการประกันสุขภาพเอกชน
ซึ่งนายจ้างอาจเป็นผู้จ่ายเบี้ยประกัน หรือเป็นการจ่ายเบี้ยประกันด้วยตนเอง ทั้งนี้
ประชากรไทยบางส่วนที่ได้รับการคุ้มครองจากภาครัฐข้างต้น
อาจเลือกซื้อประกันสุขภาพของภาคเอกชนด้วย

ประชากรไทยจำนวน 1.7 ล้านคน หรือคิดเป็นสัดส่วนร้อยละ 2.7 ของจำนวนประชากรทั้งประเทศ
ไม่ได้รับความคุ้มครองจากภาครัฐ อย่างไรก็ตาม อาจใช้บริการสุขภาพโดยจ่ายด้วยเงินสด
หรือได้รับความคุ้มครองจากการประกันสุขภาพของภาคเอกชน
(ไม่ว่าจะเป็นประกันสุขภาพที่มีนายจ้างหรือตนเองเป็นผู้จ่ายเบี้ยประกัน)

ประกันสุขภาพเหล่านี้มักอยู่ในรูปของกรมธรรม์ประกันสุขภาพ
หรือสิทธิการรักษาพยาบาลที่พ่วงไปกับกรมธรรม์ประกันชีวิต
สิทธิประโยชน์ที่ได้รับนั้นจะแตกต่างกันออกไป
ความคุ้มครองส่วนมากจะรวมถึงบริการรักษาพยาบาลผู้ป่วยในและผู้ป่วยนอก บริการทันตกรรม
บริการส่งเสริมสุขภาพและป้องกันโรค บริการจ่ายยา และบริการจ่ายเงินชดเชยการสูญเสียรายได้
โดยปกติจะไม่มีการบังคับให้ผู้ป่วยขึ้นทะเบียนกับสถานรักษาพยาบาลก่อนใช้บริการ ทั้งนี้
ผู้ป่วยยังสามารถเลือกผู้ให้บริการได้ไม่ว่าจะเป็นผู้ให้บริการภาครัฐหรือเอกชน อย่างไรก็ตาม
ผู้ป่วยเหล่านี้อาจมีภาระต้องร่วมชำระค่าบริการในกรณีที่ค่ารักษาพยาบาลมีจำนวนเกินเพดานการคุ้มครองที่กำหนดไว้สำหรับการบริการสุขภาพแต่ละประเภท

อุปสงค์และลักษณะพฤติกรรมการใช้บริการสุขภาพในประเทศไทย

วิวัฒนาการของอุปสงค์และลักษณะพฤติกรรมการใช้บริการสุขภาพในประเทศไทย
เป็นผลมาจากปัจจัยมหภาคและโครงสร้างของประชากรที่เปลี่ยนแปลงไป
ทำให้อุปสงค์ในการใช้บริการสุขภาพมีแนวโน้มเพิ่มขึ้นอย่างต่อเนื่อง
ประกอบกับการดำเนินนโยบายสวัสดิการหลักประกันสุขภาพถ้วนหน้าในปี 2545
ซึ่งทำให้มีจำนวนผู้ป่วยรับบริการจากโรงพยาบาลเพิ่มสูงขึ้นเป็นอย่างมากสำหรับโรงพยาบาลรัฐที่เข้าร่วมโครงการหลักประกันสุขภาพถ้วนหน้า
ตลอดจนโรงพยาบาลเอกชนซึ่งจะต้องรองรับผู้ป่วยที่เกินมาจากโรงพยาบาลรัฐที่มีผู้ป่วยโครงการคุ้มครองสุขภาพมาใช้บริการเต็มจำนวนแล้ว

  1. การเติบโตของอุตสาหกรรมในด้านการใช้บริการสุขภาพ

ขนาดของตลาดการบริการสุขภาพในประเทศไทยในภาคเอกชนเมื่อเทียบกับมูลค่าผลิตภัณฑ์มวลรวมในประเทศ
(GDP) มีสัดส่วนประมาณร้อยละ 3.7 หรือประมาณ 158,499 ล้านบาท ในปี 2552
ในช่วงระยะเวลาตั้งแต่ปี 2543 ถึง 2552
มูลค่าการใช้จ่ายในด้านการบริการสุขภาพและการรักษาพยาบาลของประเทศไทยได้เพิ่มขึ้นในอัตราเติบโตเฉลี่ยต่อปี
(CAGR) ร้อยละ 5.8 เทียบกับอัตราเติบโตของมูลค่าผลิตภัณฑ์มวลรวมในประเทศที่ร้อยละ 3.9
ในช่วงระยะเวลาเดียวกัน
ซึ่งแสดงให้เห็นถึงอุปสงค์ในการใช้บริการสุขภาพที่เพิ่มขึ้นอย่างต่อเนื่องในอัตราการเติบโตที่สูงกว่าการขยายตัวของเศรษฐกิจ

อัตราการเจริญเติบโตของมูลค่าการใช้จ่ายด้านการบริการสุขภาพเทียบกับผลิตภัณฑ์มวลรวมในประเทศ
(GDP)

  ---------------------------------------------------------------------------------------------------------------------------------------
  ปี                                              ผลิตภัณฑ์มวลรวมในประเทศ                   มูลค่าการใช้จ่ายด้านการบริการสุขภาพ                   
                                                 (GDP)                                  ของภาคเอกชน                                    
  ---------------------------------------------- ---------------------- --------------- ------------------------------ --------------- --
                                                 มูลค่า                   อัตราการเติบโต    มูลค่า                           อัตราการเติบโต    
                                                 (ล้านบาท)               (ร้อยละ)         (ล้านบาท)                       (ร้อยละ)         

  2543                                           3,008,401              4.8             95,799                         5.2             

  2544                                           3,073,601              2.2             100,597                        5.0             

  2545                                           3,237,042              5.3             103,705                        3.1             

  2546                                           3,468,166              7.1             111,784                        7.8             

  2547                                           3,688,189              6.3             120,577                        7.9             

  2548                                           3,858,019              4.6             130,213                        8.0             

  2549                                           4,054,504              5.1             138,970                        6.7             

  2550                                           4,259,026              5.0             143,280                        3.1             

  2551                                           4,364,833              2.5             150,192                        4.8             

  2552                                           4,263,139              (2.3)           158,499                        5.5             

  CAGR (2543 – 2552)                                                    3.9                                            5.8             

  ที่มา:                                                                                                                                 
  สำนักงานคณะกรรมการพัฒนาการเศรษฐกิจและสังคมแห่งชาติ                                                                                         
  ---------------------------------------------------------------------------------------------------------------------------------------

2. ความสามารถในการใช้จ่ายที่เพิ่มมากขึ้น

อัตราการขยายตัวของอุปสงค์การใช้บริการสุขภาพส่วนหนึ่งเป็นเหตุมาจากรายได้ต่อหัวของประชากรที่เพิ่มมากขึ้น
ทำให้สัดส่วนของประชากรที่มีความสามารถในการใช้บริการสุขภาพเพิ่มมากขึ้น
ซึ่งรวมถึงบริการสุขภาพภาคเอกชนที่อยู่นอกเหนือการคุ้มครองของภาครัฐ นอกจากนั้น
ความสามารถในการใช้จ่ายที่เพิ่มขึ้น
ทำให้ประชากรมีความสามารถที่จะทำประกันสุขภาพภาคเอกชนเพิ่มขึ้นอีกด้วย

อัตราส่วนมูลค่าการใช้จ่ายด้านสุขภาพต่อมูลค่าผลิตภัณฑ์มวลรวมในประเทศต่อประชากร
ได้มีการเจริญเติบโตจาก ร้อยละ 3.4 ในปี 2543 (2,700 บาทต่อประชากร 1 คน) เป็นร้อยละ
3.7 ในปี 2550 (4,775 บาท ต่อประชากร 1 คน) จากข้อมูลของธนาคารแห่งประเทศไทย
และองค์การอนามัยโลก

จากผลสำรวจค่าจ้างที่รวบรวมโดยสำนักงานสถิติแห่งชาติ (สสช.) แสดงให้เห็นว่า
อัตราส่วนร้อยละของกลุ่มประชากรที่มีรายได้ต่อปีระหว่าง 78,000 บาท (6,500 บาทต่อเดือน) –
360,000 บาท (30,000 ต่อเดือน) ได้เพิ่มขึ้นจากร้อยละ 26.4 ในปี 2544 เป็นร้อยละ 36.5
ในปี 2553 และคาดว่าจะถึงร้อยละ 43.4 ในปี 2563

ร้อยละของประชากรที่แบ่งตามกลุ่มรายได้

  ------------------------------------------------------------------------
  รายได้ (บาท) ต่อเดือน 2544      2548       2553E      2558E      2563E
  ------------------ --------- ---------- ---------- ---------- ----------
  0 – 6,500          72.1      68.9       60.3       54.9       50.5

  6,500 – 30,000     26.4      29.0       36.5       40.5       43.4

  > 30,000           1.5       2.1        3.2        4.6        6.1

  ที่มา:                                                          
  สำนักงานสถิติแห่งชาติ                                              
  ------------------------------------------------------------------------

3. การเปลี่ยนแปลงโครงสร้างประชากร

(ก) ประชากรสูงอายุ

ในขณะที่แนวโน้มการเติบโตของจำนวนประชากรในประเทศไทยได้ลดลงอย่างต่อเนื่องในช่วงหลายทศวรรษที่ผ่านมา
แต่ประมาณการอายุเฉลี่ยที่เพิ่มสูงขึ้น
(อันเป็นผลมาจากการศึกษาที่ดีขึ้นและการใช้บริการสุขภาพที่มากขึ้น)
จะเปลี่ยนสถานะทางประชากรศาสตร์ของประเทศไทยให้เข้าสู่ยุคเศรษฐกิจผู้สูงวัย
สำนักงานคณะกรรมการพัฒนาการเศรษฐกิจและสังคมแห่งชาติ (สศช.)
ประมาณการว่าอัตราส่วนร้อยละของประชากรที่มีอายุสูงกว่า 60 ปี จะเพิ่มจากร้อยละ 9.4 ในปี
2543 เป็นร้อยละ 17.5 ในปี 2563
โดยการเปลี่ยนแปลงอย่างมีนัยสำคัญในโครงสร้างประชากรเช่นนี้
จะเพิ่มอุปสงค์ในด้านการบริการสุขภาพ
และปรับสัดส่วนการบริการสุขภาพให้เป็นไปในลักษณะของการรับมือกับโรคแต่ละชนิด
ตลอดจนสาเหตุการเสียชีวิตตามที่คาดว่าจะเกิดขึ้นในกลุ่มประชากรผู้สูงอายุ

ประชากรไทยและสัดส่วนตามกลุ่มอายุ (ร้อยละ)

  -------------------------------------------------------------------------
  กลุ่มอายุ             2543       2548       2553E      2558E      2563E
  ------------------ ---------- ---------- ---------- ---------- ----------
  อายุ 0 – 14 ปี       24.7       22.8       20.5       18.7       16.6

  อายุ 15 – 29 ปี      26.3       24.5       23.4       22.1       21.0

  อายุ 30 – 44 ปี      25.2       25.2       24.4       23.3       22.4

  อายุ 45 – 59 ปี      14.4       17.1       19.8       21.7       22.4

  อายุ > 60 ปี         9.4        10.4       11.9       14.2       17.5

  ที่มา:                                                           
  สำนักงานสถิติแห่งชาติ                                               
  -------------------------------------------------------------------------

(ข) การเติบโตของที่อยู่อาศัยในเขตพื้นที่กรุงเทพมหานครและปริมณฑล

สำนักงานสถิติแห่งชาติคาดการณ์ว่า อัตราส่วนร้อยละของประชากรที่อาศัยอยู่ในเขตพื้นที่กรุงเทพฯ
และปริมณฑล จะเพิ่มขึ้นจากร้อยละ 31.1 ในปี 2543 เป็นร้อยละ 38.0 ในปี 2563 ดังนั้น
เนื่องจากพื้นที่ให้บริการของโรงพยาบาลเอกชนส่วนใหญ่ล้วนอยู่ในเขตเมือง
ความต้องการขยายเขตชุมชนเมืองย่อมจะเป็นแรงผลักดันหนึ่งให้อุปสงค์ในด้านการบริการสุขภาพมีการเติบโต

การขยายตัวของประชากรในเขตพื้นที่กรุงเทพมหานครและปริมณฑล

[]

4. การเปลี่ยนแปลงในลักษณะพฤติกรรมการใช้บริการสุขภาพ

นับตั้งแต่มีการดำเนินนโยบายการประกันสุขภาพถ้วนหน้าในปี 2545
ผู้ให้บริการสุขภาพของภาครัฐต้องมีการรองรับผู้ป่วยในจำนวนที่เพิ่มมากขึ้น
ซึ่งมาจากกลุ่มประชากรที่ก่อนหน้านี้ไม่สามารถใช้บริการสุขภาพได้ภายใต้การคุ้มครองของภาครัฐ
ส่งผลให้มีแรงกดดันจากจำนวนผู้มาใช้บริการที่เพิ่มมากขึ้น
ประกอบกับการอุดหนุนในด้านงบประมาณที่จำกัด
และจำนวนเจ้าหน้าที่ไม่เพียงพอจึงส่งผลให้คุณภาพการบริการตกต่ำลง

ทั้งนี้ ด้วยอุปสงค์ของการใช้บริการสุขภาพโดยรวมที่เพิ่มขึ้น
และการเปลี่ยนแปลงโครงสร้างประชากร
ทำให้ประชากรระดับกลางถึงสูงของไทยที่มีการขยายตัวอย่างต่อเนื่องมีแนวโน้มที่จะเลือกใช้บริการจากผู้ให้บริการสุขภาพภาคเอกชนมากกว่าภาครัฐ
ตามรายงานของ สศช.
สัดส่วนของจำนวนประชากรที่เข้าใช้บริการโรงพยาบาลเอกชนได้เพิ่มขึ้นจากร้อยละ 12.4 ในปี
2534 เป็นร้อยละ 26.3 ในปี 2549

ลักษณะพฤติกรรมการเลือกใช้บริการสุขภาพของประชากรไทย

  ----------------------------------------------------------------------------------------------------
  ประเภทการบริการสุขภาพ                            2534     2539     2544     2546     2547     2549
  ---------------------------------------------- -------- -------- -------- -------- -------- --------
  โรงพยาบาลของเอกชน                              12.4     18.7     15.0     19.4     22.7     26.3

  โรงพยาบาลของรัฐ                                 12.9     12.9     34.8     33.1     30.2     29.9

  ศูนย์สุขภาพ                                       14.8     20.8     17.4     17.2     16.5     11.3

  อื่น ๆ                                           59.9     47.6     32.8     30.3     30.6     32.5

  ที่มา:                                                                                        
  สำนักงานคณะกรรมการพัฒนาการเศรษฐกิจและสังคมแห่งชาติ                                                
  (สศช.)                                                                                      
  ----------------------------------------------------------------------------------------------------

นักท่องเที่ยวต่างชาติเชิงการแพทย์ (Medical Tourism)
ที่มารับการบริการสุขภาพในประเทศไทย

ประเทศไทยมีความได้เปรียบด้านคุณภาพการให้บริการ ความคุ้มค่าด้านค่าใช้จ่าย
ประกอบกับความเชี่ยวชาญของแพทย์ไทยที่ได้รับการยอมรับนับถือในระดับสากล
ทำให้การบริการสุขภาพของไทยสามารถสร้างความประทับใจแก่ชาวต่างชาติที่มารับบริการรักษาพยาบาลในประเทศไทยได้
นอกจากนี้
โรงพยาบาลเอกชนไทยหลายแห่งได้ผ่านการรับรองมาตรฐานความน่าเชื่อถือในระดับสากล
ทำให้ชาวต่างชาติมั่นใจในคุณภาพมาตรฐานการรักษาพยาบาลของโรงพยาบาลไทย ทั้งนี้
นโยบายของภาครัฐที่ผ่านมาก็ได้มีการสนับสนุนให้ประเทศไทย
เป็นศูนย์กลางการท่องเที่ยวต่างชาติเชิงการแพทย์ในภูมิภาคเอเชีย (Medical Hub of Asia)

ด้วยค่าแรงงานและค่าครองชีพของประเทศไทยที่อยู่ในระดับต่ำกว่าประเทศคู่แข่งอื่น ๆ
และยุทธศาสตร์ของโรงพยาบาลเอกชนที่บริหารงานในรูปแบบเครือข่ายทำให้สามารถควบคุมต้นทุนการให้บริการ
และกำหนดอัตราค่ารักษาพยาบาลให้อยู่ในระดับที่สมเหตุสมผล
เมื่อเทียบอัตราค่ารักษาพยาบาลของแต่ละประเทศแล้ว จะเห็นได้ว่า
ประเทศไทยมีอัตราค่ารักษาพยาบาลที่ต่ำกว่าประเทศสหรัฐอเมริกา ประเทศอังกฤษ
และประเทศสิงคโปร์ แต่สูงกว่าประเทศอินเดียเล็กน้อย

ตารางเปรียบเทียบค่าบริการทางการแพทย์ (ดอลลาร์สหรัฐฯ) ในช่วงไตรมาสที่ 3 ของ ปี 2552

  ---------------------------------------------------------------------------------
  ค่าบริการทางการแพทย์         สหรัฐอเมริกา   อังกฤษ     สิงคโปร์    ไทย       อินเดีย
  ------------------------- ------------ --------- --------- --------- ------------
  ศัลยกรรมทั่วไป                                                          

  การผ่าตัดต่อหลอดเลือดหัวใจ     130,000      35,000    18,500    11,000    10,000

  การผ่าตัดเปลี่ยนลิ้นหัวใจ        160,000      54,000    12,500    10,000    10,000

  การผ่าตัดเปลี่ยนข้อสะโพกเทียม   43,000       19,000    12,000    12,000    9,000

  การผ่าตัดเปลี่ยนหัวเข่าเทียม     40,000       20,000    13,000    10,000    8,500

  การเชื่อมข้อกระดูกสันหลัง       62,000       22,000    9,000     7,000     5,500

  ที่มา: American Medical                                                
  Association                                                          
  ---------------------------------------------------------------------------------

หน่วยงานภาครัฐของประเทศคาดการณ์ว่าชาวต่างชาติที่เข้ามารับบริการสุขภาพในประเทศไทย
(ซึ่งรวมถึงชาวต่างชาติที่อาศัยอยู่ในประเทศและนักท่องเที่ยวต่างชาติเชิงการแพทย์)
มีการขยายตัวในอัตราประมาณร้อยละ 20.3 หรือคิดเป็นจำนวนประมาณ 1.6 ล้านคนในปี 2552
จากปี 2551
เปรียบเทียบกับจำนวนนักท่องเที่ยวต่างชาติที่เดินทางมาเที่ยวในประเทศไทยทั้งหมดประมาณ 14.1
ล้านคนในปี 2552 ลดลงร้อยละ 3.0 จากปี 2551

ผู้รับบริการสุขภาพชาวต่างชาติเปรียบเทียบกับนักท่องเที่ยวต่างชาติทั้งหมด

+-------------+-------------+-------------+-------------+-------------+
| ปี           | ผู้รับบริการสุขภ |             | นักท่องเที่ยว   |             |
|             | าพชาวต่างชาติ |             | ต่างชาติทั้งหมด |             |
+=============+=============+=============+=============+=============+
|             | จำนวน       | เปลี่ยนแปลง   | จำนวน       | เปลี่ยนแปลง   |
|             |             |             |             |             |
|             | (คน)        | (ร้อยละ)     | (คน)        | (ร้อยละ)     |
+-------------+-------------+-------------+-------------+-------------+
| 2548        | 1,249,984   | 13.3        | 11,516,936  | (1.2)       |
+-------------+-------------+-------------+-------------+-------------+
| 2549        | 1,330,000   | 6.4         | 13,821,802  | 20.0        |
+-------------+-------------+-------------+-------------+-------------+
| 2550        | 1,373,807   | 3.3         | 14,464,228  | 4.7         |
+-------------+-------------+-------------+-------------+-------------+
| 2551        | 1,363,297   | (0.8)       | 14,584,220  | 0.8         |
+-------------+-------------+-------------+-------------+-------------+
| 2552        | 1,6         | 20.3        | 14,149,841  | (3.0)       |
|             | 40,000^(1/) |             |             |             |
+-------------+-------------+-------------+-------------+-------------+
| 2553        | 1,6         | (2.4)       | 14,614,960  | 3.3         |
|             | 00,000^(1/) |             |             |             |
+-------------+-------------+-------------+-------------+-------------+
| ^(1/)       |             |             |             |             |
| ข้อมูลคาดการณ์ |             |             |             |             |
|             |             |             |             |             |
| ที่มา:        |             |             |             |             |
| กระท        |             |             |             |             |
| รวงสาธารณสุข |             |             |             |             |
| การท่องเที่ยวแ |             |             |             |             |
| ห่งประเทศไทย |             |             |             |             |
| ก           |             |             |             |             |
| ระทรวงการท่อ |             |             |             |             |
| งเที่ยวและกีฬา |             |             |             |             |
| และ         |             |             |             |             |
| สถาบันวิจัยเพื่อ |             |             |             |             |
|             |             |             |             |             |
| การพัฒ       |             |             |             |             |
| นาประเทศไทย |             |             |             |             |
| (TDRI)      |             |             |             |             |
+-------------+-------------+-------------+-------------+-------------+

สภาวะการตลาดและการแข่งขัน

การบริการสุขภาพในประเทศไทยนั้น รวมถึงภาครัฐและภาคเอกชน
ซึ่งธุรกิจรักษาพยาบาลของภาคเอกชน จะประกอบไปด้วยโรงพยาบาลเอกชน และคลินิกเอกชน
โรงพยาบาลเอกชนนั้นจะมีขนาดที่แตกต่างกัน ซึ่งวัดจากจำนวนเตียง ตั้งแต่ 10 เตียง ไปจนถึง
554 เตียงด้วยกัน ตลอดจนมีศักยภาพในการให้บริการกับโครงสร้างพื้นฐานที่แตกต่างกันไป

สถานบริการทางการแพทย์ สามารถแบ่งตามมาตรฐานของการให้บริการทางการแพทย์ได้เป็น
ระดับปฐมภูมิ (Primary Care) คือ สถานบริการผู้ป่วยนอกสำหรับการรักษาทั่วไป เช่น คลินิก
หรือสถานพยาบาลขนาดเล็ก ระดับทุติยภูมิ (Secondary Care) คือ
สถานบริการในระดับที่มีศักยภาพในการรักษาสูงขึ้น มีทั้งการให้บริการผู้ป่วยนอกและผู้ป่วยใน
และรักษาโรคที่ซับซ้อนมากขึ้น และระดับตติยภูมิ (Tertiary Care)
คือสถานบริการที่สามารถให้การรักษาครบวงจรในโรคเฉพาะทาง และโรคที่มีความซับซ้อนสูง
พร้อมด้วยเครื่องมือทางการแพทย์ที่ทันสมัย

สถานพยาบาลของรัฐและสถานพยาบาลของเอกชน
อันที่จริงแล้วมีมาตรฐานการให้บริการทางการแพทย์ที่ทัดเทียมกัน
โดยเฉพาะโรงพยาบาลรัฐที่เป็นโรงเรียนแพทย์ เช่น โรงพยาบาลศิริราช โรงพยาบาลรามาธิบดี
เป็นต้น จะมีแพทย์ที่เชี่ยวชาญพร้อมเครื่องมือแพทย์ที่ทันสมัยเพื่อประกอบการสอนและการวิจัย
แต่เนื่องด้วยการให้บริการที่เต็มกำลังสำหรับผู้ป่วยภายใต้ความคุ้มครองของโครงการภาครัฐตามที่กล่าวข้างต้น
ทำให้ผู้ประกอบการสถานพยาบาลภาคเอกชนที่มีมาตรฐานทางการแพทย์ที่เท่าเทียมกันเป็นทางเลือกสำหรับผู้ป่วยที่มีกำลังใช้จ่ายเพียงพอ
ทั้งนี้
สถานพยาบาลของภาครัฐยังได้มีการเปิดศูนย์ให้บริการใหม่ที่มุ่งให้บริการกับกลุ่มผู้ป่วยระดับสูงขึ้น
โดยการขยายการบริการที่ครอบคลุมและอำนวยความสะดวกใกล้เคียงกับสถานพยาบาลเอกชน เช่น
การเปิดศูนย์โรคหัวใจศิริราช The Heart by Siriraj เป็นต้น

จากข้อมูลประมาณการของกระทรวงสาธารณสุข ในปี 2550 โรงพยาบาลของรัฐ ประกอบไปด้วย
โรงพยาบาลโรงเรียนแพทย์ 11 แห่ง โรงพยาบาลทั่วไป 96 แห่ง โรงพยาบาลเฉพาะโรค 61
แห่ง โรงพยาบาลศูนย์ 25 แห่ง โรงพยาบาลชุมชน 730 แห่ง
โรงพยาบาลค่ายและโรงพยาบาลประจำหน่วยรบสังกัดกระทรวงกลาโหม 59 แห่ง
และโรงพยาบาลอื่น ๆ 70 แห่ง และโรงพยาบาลเอกชนมีจำนวน 344 ในปี 2549 โรงพยาบาล
โดยจำนวนเตียงจำแนกตามประเภทโรงพยาบาล ปรากฏรายละเอียดในตารางด้านล่าง :

จำนวนเตียงและจำนวนโรงพยาบาล จำแนกตามโรงพยาบาลรัฐ และโรงพยาบาลเอกชน

+---------+--------------+--------------+--------------+--------------+
| ปี       | ภาครัฐ        | อ            | ภาคเอกชน     | อ            |
|         | (เตียง)       | ัตราเจริญเติบโต | (เตียง)       | ัตราเจริญเติบโต |
|         |              | (ร้อยละ)      |              | (ร้อยละ)      |
+=========+==============+==============+==============+==============+
| 2534    | 82,002       |              | 14,927       |              |
+---------+--------------+--------------+--------------+--------------+
| 2536    | 85,803       | 4.6          | 22,803       | 52.8         |
+---------+--------------+--------------+--------------+--------------+
| 2538    | 93,119       | 8.5          | 30,082       | 31.9         |
+---------+--------------+--------------+--------------+--------------+
| 2540    | 102,460      | 10.0         | 38,275       | 27.2         |
+---------+--------------+--------------+--------------+--------------+
| 2542    | 104,096      | 1.6          | 40,852       | 6.7          |
+---------+--------------+--------------+--------------+--------------+
| 2544    | 108,741      | 4.5          | 39,561       | (3.2)        |
+---------+--------------+--------------+--------------+--------------+
| 2545    | 106,837      | (1.8)        | 38,370       | (3.0)        |
+---------+--------------+--------------+--------------+--------------+
| 2546    | 105,630      | (1.1)        | 34,863       | (9.1)        |
+---------+--------------+--------------+--------------+--------------+
| 2547    | 106,902      | 1.2          | 36,188       | 3.8          |
+---------+--------------+--------------+--------------+--------------+
| 2548    | 106,575      | (0.3)        | 35,997       | (0.5)        |
+---------+--------------+--------------+--------------+--------------+
| 2549    | 108,707^(1/) | 2.0          | 35,806       | (0.5)        |
+---------+--------------+--------------+--------------+--------------+
| 2550    | 110,881^(1/) | 2.0          | 35,792       | (0.0)        |
+---------+--------------+--------------+--------------+--------------+
| 2551    | 113,098^(1/) | 2.0          | 36,508^(1/)  | 2.0          |
+---------+--------------+--------------+--------------+--------------+
| 2552    | 115,360^(1/) | 2.0          | 37,238^(1/)  | 2.0          |
+---------+--------------+--------------+--------------+--------------+
| ^(1/)   |              |              |              |              |
| ข้อมูล    |              |              |              |              |
| คาดการณ์ |              |              |              |              |
|         |              |              |              |              |
| ที่มา:    |              |              |              |              |
| คลังข้อม  |              |              |              |              |
| ูลสถาบันว |              |              |              |              |
| ิจัยระบบส |              |              |              |              |
| าธารณสุข |              |              |              |              |
| และก    |              |              |              |              |
| ระทรวงส |              |              |              |              |
| าธารณสุข |              |              |              |              |
+---------+--------------+--------------+--------------+--------------+

(ก) ภาพรวมธุรกิจโรงพยาบาลเอกชนในประเทศไทย

การแข่งขันหลักของธุรกิจโรงพยาบาลเอกชนขนาดใหญ่ในประเทศไทยนั้น
จะเป็นการแข่งขันในรูปแบบเครือข่ายโรงพยาบาล (Chain Hospital)
ที่สามารถดำเนินการบริหารงานอย่างมีประสิทธิภาพ ทั้งในด้านฐานลูกค้าที่มีขนาดใหญ่
ครอบคลุมพื้นที่การให้บริการได้กว้างขวาง การได้ประโยชน์จากการประหยัดจากขนาดต้นทุน
(Economies of Scale) การใช้ทรัพยากรกลางและเครือข่าย การเสริมสร้างการส่งต่อผู้ป่วย
(Patient Referral) ภายในเครือข่ายโรงพยาบาล
และการใช้ประโยชน์จากแบรนด์ที่รู้จักและเป็นที่ยอมรับกันอย่างกว้างขวาง นอกจากนี้
เพื่อตอบสนองความต้องการของกลุ่มลูกค้าเป้าหมายได้อย่างครบวงจร
ธุรกิจโรงพยาบาลเอกชนรายใหญ่ทั้งหลาย
จึงมุ่งเน้นการแข่งขันกันด้านการให้บริการความเชี่ยวชาญและความหลากหลายของการรักษาพยาบาลผ่านการมีเครื่องมือทางการแพทย์ที่ทันสมัยและครบวงจร
และจัดตั้งศูนย์เฉพาะทางต่าง ๆ ให้กับคนไข้

ทั้งนี้ ในส่วนของโรงพยาบาลที่ไม่ได้เป็นส่วนหนึ่งของเครือข่าย และโรงพยาบาลขนาดกลาง
ก็ได้มีการพัฒนาศักยภาพในการให้บริการอย่างต่อเนื่อง
โดยอาจมีการเปิดศูนย์เฉพาะทางอย่างครบวงจร หรือศูนย์เฉพาะทางบางโรคที่เป็นจุดแข็งของตน
และการลงทุนในเครื่องมือแพทย์ที่ทันสมัย เพื่อจับกลุ่มลูกค้าระดับกลางถึงระดับสูง
รวมทั้งยังมีบางโรงพยาบาลที่มีกลยุทธ์มุ่งเน้นไปยังการให้บริการผู้ป่วยจากโครงการคุ้มครองภาครัฐ
เพื่อเป็นการขยายฐานลูกค้าและกระจายความเสี่ยง

ดังนั้น
การแข่งขันของโรงพยาบาลเอกชนจึงมีการจัดตำแหน่งทางการตลาดของกลุ่มลูกค้าเป้าหมายที่แตกต่างกัน
ทั้งในเรื่องของราคาค่าบริการ
การลงทุนในความหลากหลายของอุปกรณ์การแพทย์และศูนย์เฉพาะทาง ระดับการให้บริการด้านอื่น ๆ
ที่ไม่ใช่การบริการทางการแพทย์ที่สะดวกสบาย และปัจจัยอื่น ๆ
ที่สามารถแบ่งแยกความแตกต่างของกลุ่มลูกค้าเป้าหมายที่ชัดเจน
ซึ่งทำให้เกิดความแตกต่างระหว่างโรงพยาบาลที่มีเป้าหมายลูกค้าแต่ละระดับ อย่างไรก็ตาม
เนื่องจากการเปลี่ยนแปลงของอุตสาหกรรมดังที่กล่าวข้างต้น ทำให้โรงพยาบาลต่าง ๆ
มีการพยายามพัฒนาคุณภาพและมาตรฐานการให้บริการ เพื่อที่จะขยายฐานลูกค้าให้กว้างขึ้น
รวมถึงฐานลูกค้าต่างประเทศ

การแข่งขันด้านราคาของธุรกิจโรงพยาบาลเอกชนนั้น
จะไม่รุนแรงมากเมื่อเทียบกับการแข่งขันในบางอุตสาหกรรม อย่างไรก็ตาม
ในช่วงที่เศรษฐกิจชะลอตัวอันเป็นผลให้ฐานลูกค้าของโรงพยาบาลที่มีค่าบริการสูงเปลี่ยนพฤติกรรมการใช้บริการทางการแพทย์
(เช่น ชะลอการรับการรักษาสำหรับโรคที่ไม่เร่งด่วน
หรือลดช่วงเวลาการพักในโรงพยาบาลให้สั้นลง หรือเลือกใช้โรงพยาบาลที่มีค่าบริการต่ำลง)
ซึ่งเป็นผลให้มีการแข่งขันระหว่างโรงพยาบาลเอกชนเพิ่มขึ้น

(ข) สภาวะตลาดของคนไข้ชาวต่างชาติ และคนไข้ภายในประเทศในปี 2553

(1) กลุ่มคนไข้ชาวต่างชาติที่ใช้บริการในประเทศไทย

ในช่วงต้นปี 2551 สัดส่วนคนไข้ต่างประเทศเพิ่มสูงขึ้น
ชาวต่างชาติได้ให้ความสนใจเข้ามารักษาพยาบาลยัง โรงพยาบาลเอกชนของไทยเป็นจำนวนมาก
ทั้งนี้ ส่วนหนึ่งเป็นไปตามนโยบายของรัฐบาลที่จะผลักดันให้ไทยเป็น
ศูนย์กลางทางการแพทย์แห่งเอเชีย (Medical Hub of Asia)
รวมทั้งภาวะเศรษฐกิจโลกมีแนวโน้มชะลอตัวลงจากปัญหาราคาน้ำมัน
และปัญหาด้านเศรษฐกิจของสหรัฐฯ
ปัจจัยเหล่านี้เป็นปัจจัยสำคัญที่ทำให้คนไข้ชาวต่างชาติสนใจเข้ามาใช้บริการโรงพยาบาลเอกชนของไทยเพิ่มขึ้น
โดยประเทศไทยมีข้อได้เปรียบที่สำคัญ คือ มีค่าใช้จ่ายในการรักษาพยาบาลที่ต่ำ
และมาตรฐานการรักษาพยาบาลที่มีคุณภาพสูงทัดเทียมต่างประเทศ
โดยการเพิ่มขึ้นของคนไข้ชาวต่างชาติทำให้สภาวะในการแข่งขันระหว่างโรงพยาบาลเอกชนภายในประเทศสูงขึ้นตามไปด้วย

ในปี 2552 และ 2553 โรงพยาบาลเอกชนต่าง ๆ ต้องปรับตัวเพื่อรองรับปัจจัยเสี่ยงต่าง ๆ
ที่เกิดจากเหตุการณ์ทางการเมืองที่ยังไม่มีความชัดเจน
และภาวะเศรษฐกิจที่ยังอยู่ระหว่างการฟื้นตัวจากสภาวะเศรษฐกิจตกต่ำทั่วโลกที่เข้ามากระทบในช่วงไตรมาสสุดท้ายของปี
2551 จนทำให้จำนวนผู้ป่วยต่างชาติลดลง อย่างไรก็ตาม
คาดว่าคนไข้ชาวต่างชาติยังคงมีแนวโน้มที่จะเข้ามาใช้บริการในโรงพยาบาลเอกชนของไทย
เนื่องจากเป็นคนไข้เดิมที่มีการรักษาต่อเนื่องและอีกส่วนหนึ่งเป็นคนไข้ชาวต่างชาติที่ทำประกันสุขภาพไว้กับบริษัทประกันเพื่อลดค่าใช้จ่าย
เนื่องจากความตกต่ำของเศรษฐกิจทั่วโลก
ทำให้บริษัทประกันสุขภาพทั้งหลายส่งคนไข้มารักษาที่ประเทศไทยโดยเฉพาะจากทวีปยุโรปและทวีปตะวันออกกลาง
ทั้งนี้ การตัดสินใจเข้ามาใช้บริการดังกล่าวขึ้นอยู่กับสถานการณ์การเมืองในประเทศไทยด้วย

(2) กลุ่มคนไข้ภายในประเทศ

โดยปกติ โรงพยาบาลเอกชนจะมีกลุ่มลูกค้าหลักจากกลุ่มคนไข้ที่สามารถจ่ายค่าบริการได้ด้วยตนเอง
(self pay) ซึ่งเป็นกลุ่มผู้มีรายได้ปานกลางถึงสูง กับกลุ่มผู้ป่วยที่ได้รับการคุ้มครองจากภาคเอกชน
ในปี 2553 เศรษฐกิจไทยได้รับผลกระทบจากปัญหาทางการเมืองที่มีความไม่แน่นอนและชัดเจน
และปัจจัยกดดันด้านเศรษฐกิจและปัญหาค่าครองชีพของประชาชนที่ปรับตัวสูงขึ้นตามต้นทุนราคาน้ำมันและพลังงานที่ปรับสูงขึ้นอย่างต่อเนื่อง
ทำให้ประชาชนชะลอการใช้จ่ายและเก็บออมมากขึ้น
ซึ่งส่งผลกระทบต่อธุรกิจโรงพยาบาลเอกชนที่มุ่งเน้นผู้ป่วยระดับสูงเนื่องจากผู้ใช้บริการเปลี่ยนไปใช้บริการโรงพยาบาลเอกชนที่มุ่งเน้นผู้ป่วยระดับที่ต่ำกว่าเพื่อลดค่าใช้จ่าย
ดังนั้น โรงพยาบาลเอกชนที่มุ่งเน้นผู้ป่วยระดับสูง
จึงต้องปรับตัวเพื่อรองรับสถานการณ์ทั้งจากสภาวะเศรษฐกิจที่ชะลอตัวในต่างประเทศที่ส่งผลกระทบทั่วโลกรวมทั้งประเทศไทย
และสถานการณ์ทางการเมืองภายในประเทศที่ไม่สงบในช่วงปี 2553

เมื่อปัญหาทางด้านการเมืองเริ่มคลี่คลาย
คาดว่าประเทศไทยก็จะสามารถสร้างความเชื่อมั่นให้คนไข้ชาวต่างชาติกลับมาใช้บริการรักษาพยาบาลของโรงพยาบาลเอกชนในประเทศไทย
และเมื่อเศรษฐกิจภายในประเทศเริ่มฟื้นตัว กำลังซื้อของภาคประชาชนจะมีมากขึ้น
และรายได้จากคนไข้ภายในประเทศก็จะเพิ่มขึ้นด้วย อย่างไรก็ตาม
มาตรฐานการรักษาพยาบาลยังคงเป็นปัจจัยที่สำคัญอย่างมาก
ทั้งในแง่ความสะดวกรวดเร็วในการให้บริการ ความชำนาญของแพทย์
และเครื่องมือทางการแพทย์ที่ทันสมัยและครบวงจร ดังนั้น
การรักษามาตรฐานและการพัฒนาการอย่างต่อเนื่องจึงเป็นสิ่งสำคัญในการดำเนินธุรกิจโรงพยาบาลเอกชน

3 การจัดหาผลิตภัณฑ์

3.1 บุคลากรทางการแพทย์

บริษัทมีนโยบายในการจัดหาแพทย์ที่มีความเชี่ยวชาญในแต่ละสาขาของโรค
รวมถึงพยาบาลและบุคลากรทางการแพทย์อื่น ๆ
เพื่อสามารถให้บริการแก่ผู้ป่วยได้อย่างครอบคลุมและมีคุณภาพ ซึ่งในการจัดหาดังกล่าว
เป็นการดำเนินงานสำหรับกลุ่มบริษัทในเครือ โดยทางหนึ่งในการจัดหาแพทย์และพยาบาลนั้น
รวมถึงการคัดเลือกจากมหาวิทยาลัยแพทย์และวิทยาลัยพยาบาลที่มีชื่อเสียง
แพทย์และพยาบาลทุกท่านซึ่งเป็นผู้มีคุณสมบัติเหมาะสมของโรงพยาบาลและโรงพยาบาลในเครือนั้น
ได้ผ่านการคัดเลือกจากคณะกรรมการการแพทย์ของโรงพยาบาล

เนื่องจากบุคลากรทางการแพทย์ เป็นผู้ที่มีความสำคัญต่อการดำเนินธุรกิจโรงพยาบาลของบริษัท
และเพื่อให้บุคลากรทางการแพทย์ได้พัฒนาความรู้และวิทยาการความก้าวหน้าทางการแพทย์
ทั้งทางด้านวิชาชีพและเทคโนโลยี
บริษัทจึงได้สนับสนุนให้มีการวิจัยสำหรับแพทย์และจัดประชุมวิชาการแพทย์
และจัดอบรมสำหรับแพทย์และพยาบาล
เพื่อพัฒนาความรู้ด้านการแพทย์ให้กับบุคลากรที่เกี่ยวข้องอย่างสม่ำเสมอ
รวมถึงฝึกอบรมให้กับพยาบาลเพื่อสร้างความรู้
ความชำนาญในการให้บริการแก่ผู้ป่วยก่อนการปฏิบัติงานจริง
และบริษัทยังตระหนักถึงความสำคัญของการลงทุนในเทคโนโลยีทางการแพทย์และเครื่องมืออุปกรณ์ทางการแพทย์
ซึ่งมีส่วนช่วยทางอ้อมในการโน้มน้าวให้บุคลากรทางการแพทย์ผู้มีความรู้ความชำนาญทำงานให้กับโรงพยาบาลในระยะเวลาที่ยาวนานขึ้น
และถือเป็นการสร้างประสบการณ์และพัฒนาทักษะในการตรวจวินิจฉัยและรักษาโรคทางการแพทย์

3.2 การจัดหายาและเวชภัณฑ์

บริษัทมีนโยบายการสั่งซื้อยาและเวชภัณฑ์จากผู้จัดจำหน่ายในประเทศ
โดยกระจายการสั่งซื้อไปยังผู้จัดจำหน่ายหลายราย นอกจากนี้ บริษัทได้นำระบบการจัดซื้อเป็นกลุ่ม
(Central Procurement) สำหรับโรงพยาบาลทุกแห่งในเครือ
โดยฝ่ายจัดซื้อกลางจะรวบรวมคำสั่งซื้อยาและเวชภัณฑ์ของโรงพยาบาลในเครือ
เพื่อดำเนินการติดต่อและสั่งซื้อยาและเวชภัณฑ์จากผู้จัดจำหน่าย
โดยการสั่งซื้อยาและเวชภัณฑ์ในลักษณะดังกล่าว ถือเป็นการบริหารจัดการในการจัดซื้อ
และการจัดการสินค้าคงคลังภายในกลุ่มบริษัทให้มีประสิทธิภาพสูงสุด
ซึ่งรวมถึงการประเมินความเหมาะสมในด้านราคา ประสิทธิภาพ และคุณภาพของยาและเวชภัณฑ์ด้วย

3.3 การจัดหาอุปกรณ์และเครื่องมือทางการแพทย์

เนื่องจากอุปกรณ์และเครื่องมือทางการแพทย์เป็นหนึ่งในปัจจัยสำคัญในการให้บริการแก่ผู้ป่วยอย่างมีคุณภาพ
และมีประสิทธิภาพ ดังนั้น
การดำเนินการจัดหาอุปกรณ์และเครื่องมือแพทย์ของบริษัทและโรงพยาบาลในเครือ
จะดำเนินการโดยคณะกรรมการการแพทย์เพื่อการจัดหาอุปกรณ์และเครื่องมือทางการแพทย์ของโรงพยาบาลในเครือ
โดยคณะกรรมการการแพทย์ดังกล่าวจะพิจารณาอย่างรอบคอบถึงความจำเป็นและคุณภาพของเครื่องมือและอุปกรณ์นั้น
ๆ เพื่อให้สอดคล้องกับความต้องการของกลุ่มโรงพยาบาล
ในการจัดหาอุปกรณ์และเครื่องมือทางการแพทย์ บริษัทจะสั่งซื้อผ่านผู้แทนจำหน่ายในประเทศ
โดยทำสัญญาซื้อขายกับทางบริษัทผู้แทนจำหน่าย
ซึ่งมีการกำหนดราคาซื้อขายที่แน่นอนในสกุลเงินบาทไทย
และมีข้อตกลงเกี่ยวกับการให้บริการหลังการขายอย่างชัดเจน

โรงพยาบาลกรุงเทพ

  --------------------------------------------------------------------------------------
  เครื่องมือ                             คุณสมบัติ
  ----------------------------------- --------------------------------------------------
  DSA                                 เป็นเครื่องที่ใช้ในการตรวจวินิจฉัย และรักษาโรคหลอดเลือดสมอง
  เครื่องตรวจวินิจฉัยและรักษาโรคหลอดเลือด    หลอดเลือดแขน ขา และหลอดเลือดทั่วร่างกาย
  (Biplane Digital Subtraction        โดยให้ภาพเสมือนจริง
  Angiography หรือ (Bi-plane DSA)      ช่วยให้เห็นพยาธิสภาพของเส้นเลือดในส่วนต่าง ๆ ได้อย่างชัดเจน
                                      คนไข้ได้รับรังสี และสารทึบรังสีน้อยลง มีความปลอดภัยมากขึ้น
                                      และใช้เวลาในการตรวจวินิจฉัยและรักษาน้อยลง

  O-ARM                               เป็นเครื่องเอกซเรย์ผ่าตัดโรคกระดูกสันหลังและโรคสมอง
  เครื่องเอกซเรย์คอมพิวเตอร์พร้อมระบบนำวิถี   ทำงานร่วมกับเครื่องมือผ่าตัดนำวิถี “สเต็ลท์ (Stealth)”
  (O-ARM)                             สามารถกำหนดตำแหน่งเนื้องอกในสมองหรือจุด
                                      ต่าง ๆ ในกระดูกสันหลังได้ โดยมีความแม่นยำและปลอดภัย
                                      มีขนาดของแผลเล็กลง โดยไม่ต้องเปิดผ่านแผลใหญ่
                                      สามารถลดการรับรังสีเอกซเรย์ในการผ่าตัด
                                      คนไข้สามารถฟื้นฟูร่างกายได้เร็วขึ้น
  --------------------------------------------------------------------------------------

  โรงพยาบาลหัวใจกรุงเทพ

  ---------------------------------------------------------------------------------------------------------------
  เครื่องมือ                          คุณสมบัติ
  -------------------------------- ------------------------------------------------------------------------------
  หุ่นยนต์ช่วยผ่าตัดหัวใจ da Vinci        เป็นหุ่นยนต์ที่นำมาใช้เพื่อช่วยในการผ่าตัดหัวใจด้วยมือ มาเป็นการผ่าตัดหัวใจด้วยหุ่นยนต์
  (Robotic Cardiac Surgery)        ซึ่งมีความแม่นยำสูงในการผ่าตัด และช่วยให้แผลผ่าตัดมีขนาดเล็ก
                                   ช่วยลดความเจ็บปวดและรอยแผลเป็นหลังผ่าตัด และผู้ป่วยฟื้นตัวเร็วขึ้นภายหลังการผ่าตัด

  เครื่องเอกซเรย์คอมพิวเตอร์ความเร็วสูง   เป็นเครื่องเอกซเรย์คอมพิวเตอร์ ซึ่งมีการพัฒนาการทำให้ใช้ระยะเวลาในการตรวจน้อยลง
  (256-slice multi-detector CT     ทำให้ลดปริมาณรังสีที่ผู้ป่วยได้รับ นอกจากนี้ ภาพเอกซเรย์ที่ได้จะมีความละเอียดคมชัดสูง
  scan)                            ทำให้แพทย์สามารถตรวจวินิจฉัยได้แม่นยำยิ่งขึ้น

  การตรวจหัวใจด้วยคลื่นแม่เหล็กไฟฟ้า      นวัตกรรมใหม่ของการตรวจวินิจฉัยโรคหัวใจ และหลอดเลือดหัวใจ
  (CMR)                            โดยไม่ใช้รังสีเอกซเรย์ช่วยให้แพทย์สามารถตรวจหาความผิดปกติของหลอดเลือดหัวใจและกล้ามเนื้อหัวใจ
                                   รวมถึงความผิดปกติในด้านโครงสร้าง และความผิดปกติของลิ้นหัวใจ

  CARTOSOUND                       เป็นนวัตกรรมการรักษาภาวะหัวใจเต้นผิดจังหวะแบบทันสมัยซึ่งเริ่มมีการใช้กันอย่างแพร่หลาย
                                   โดยสามารถแสดงตำแหน่งที่ไฟฟ้าหัวใจเต้นเร็วผิดปกติได้แม่นยำรวดเร็ว
                                   ทำให้แพทย์สามารถจี้หัวใจด้วยคลื่นไฟฟ้า ซึ่งมีความถี่สูงเท่าคลื่นวิทยุในบริเวณที่มีการนำไฟฟ้าผิดจังหวะนั้น
                                   ซึ่งเป็นการรักษาที่ดีกว่าการใช้ x-ray ช่วยในการจี้หัวใจ อันทำให้การนำไฟฟ้าผิดจังหวะที่จุดนั้นถูกทำลาย

  ห้องอภิบาลหัวใจเคลื่อนที่ (Mobile CCU)  การรักษาพยาบาลผู้ป่วยก่อนเคลื่อนย้ายด้วย Mobile CCU ซึ่งเป็นรถพยาบาลนำเข้าจากประเทศเยอรมนี
                                   ภายในประกอบด้วยอุปกรณ์ช่วยชีวิตและรักษาโรคหัวใจ เสมือนผู้ป่วยอยู่ในหออภิบาลหัวใจในโรงพยาบาล
                                   พร้อมด้วยอายุรแพทย์หัวใจและพยาบาล ร่วมเดินทางในการเคลื่อนย้ายผู้ป่วย
                                   เพื่อให้การรักษาพยาบาลผู้ป่วยที่มีอาการโรคหัวใจรุนแรงหรือเฉียบพลันก่อนนำส่งถึงโรงพยาบาล
  ---------------------------------------------------------------------------------------------------------------

  โรงพยาบาลวัฒโนสถ (โรงพยาบาลมะเร็งกรุงเทพ)

  ----------------------------------------------------------------------------------------------------
  เครื่องมือ              คุณสมบัติ
  -------------------- -------------------------------------------------------------------------------
  เครื่อง Novalis        เป็นเครื่องที่ใช้ในการผ่าตัดมะเร็งทั้งภายในและภายนอกสมองแบบไร้โลหิต นับเป็นนวัตกรรมใหม่ในการผ่าตัด
                       เพื่อลดผลแทรกซ้อนในการผ่าตัดรักษา และผู้ป่วยสามารถฟื้นตัวได้เร็วขึ้นกว่าการผ่าตัดแบบเดิม

  เครื่อง PET/CT SCAN    เป็นเครื่องที่ใช้สำหรับการตรวจมะเร็งเพื่อกำหนดระยะโรค เป็นมาตรวัดผลการรักษามะเร็ง
                       และค้นหามะเร็งเมื่อกลับมาเป็นซ้ำเป็นเครื่องแรกของประเทศไทย ซึ่งในปี 2553 ได้มีผู้มารับบริการตรวจ
                       3,750 ราย นับเป็น series ที่มีจำนวนผู้มารับบริการที่มากที่สุดแห่งหนึ่งของประเทศ จึงอาจถือได้ว่า
                       ทีมแพทย์ของโรงพยาบาลวัฒโนสถเป็นหนึ่งในทีมที่มีประสบการณ์สูงในการตรวจวินิจฉัยโดยเครื่องมือดังกล่าว

  เครื่อง Cyclotron      เป็นเครื่องที่ใช้สำหรับผลิตสารเภสัชรังสี FDG เพื่อใช้สำหรับการตรวจหามะเร็งระยะเริ่มต้น
                       เป็นเครื่องแรกของประเทศไทย โดยเริ่มผลิตสาร FDG ตั้งแต่ปลายปี 2548 เพื่อใช้กับเครื่อง PET/CT
                       Scan ของโรงพยาบาลวัฒโนสถและเครือข่ายและโรงพยาบาลอื่น โดยในปี 2553 โรงพยาบาลวัฒโนสถ
                       ได้ผลิตสารเภสัชรังสีตัวใหม่ ชื่อ C11 – Acetate ขึ้นเป็นครั้งแรกของประเทศไทย
                       เพื่อใช้ในการช่วยตรวจวินิจฉัยมะเร็งในอวัยวะที่สาร FDG มีข้อจำกัดในการตรวจ เช่น มะเร็งตับ และในปี
                       2554 ได้ทำการค้นคว้าวิจัยเพื่อผลิตสารเภสัชรังสีตัวใหม่ ชื่อ O-15 (Oxygen 15)
                       เพื่อนำมาใช้ในการตรวจหาความเสี่ยงในการเกิดโรคหลอดเลือดสมอง
                       และคัดกรองผู้ป่วยที่มีความเสี่ยงในการทำหัตถการ Revascularization

  เครื่อง LINAC          เป็นเครื่องฉายรังสีแบบ VMAT หรือ Volumetric Modulated Arc Therapy
  (ซึ่งเป็นเครื่องที่ 2       โดยคุณสมบัติที่สำคัญของเครื่อง LINAC คือ สามารถหมุนรอบตัวผู้ป่วยขณะฉายรังสี
  ของโรงพยาบาล)        ปรับความเข้มและควบคุมปริมาณของรังสี และกำหนดทิศทางการฉายรังสีได้
                       โดยรังสีจะเคลื่อนที่และหมุนตามรูปร่าง ความหนาบาง และความเว้าโค้งตามก้อนมะเร็งหรือที่เรียกว่าแบบ 4
                       มิติ จึงทำให้มีความแม่นยำและลดระยะเวลาการฉายรังสีแต่ละครั้งลงได้ 2-8 เท่า
                       ทำให้ลดผลข้างเคียงที่อาจเกิดจากการฉายรังสีถูกเนื้อเยื่อปกติน้อยลง
  ----------------------------------------------------------------------------------------------------

นอกจากนี้ สำหรับโรงพยาบาลในเครือข่ายของบริษัท
เพื่อให้การรักษาผู้ป่วยเป็นการรักษาที่มีคุณภาพและมีประสิทธิภาพ
บริษัทได้ดำเนินการเพื่อให้โรงพยาบาลในเครือ โดยเฉพาะโรงพยาบาลที่อยู่ในเขตภูมิภาคต่าง ๆ
มีอุปกรณ์การแพทย์ที่ทันสมัยเพื่อรองรับการให้บริการ ซึ่งอุปกรณ์ทางการแพทย์พื้นฐานที่สำคัญดังกล่าว
ได้แก่ เครื่อง MRI เครื่อง CT Scan และ Cath. Lab
โดยนอกจากจะเป็นการให้บริการโดยตรงแก่ผู้รับบริการที่เข้ารับการรักษาในโรงพยาบาลในเครือข่ายของบริษัทแล้ว
ยังเป็นประโยชน์สำหรับสถานพยาบาล หรือคลินิกใกล้เคียงที่สามารถเข้ามาใช้บริการ
รวมทั้งสามารถรับการส่งต่อผู้ป่วย (Referral Patient) จากสถานพยาบาลหรือคลินิกอื่น

3.4 สิ่งแวดล้อมและความปลอดภัย

โรงพยาบาลกรุงเทพ รวมถึงบริษัทในเครือได้นำมาตรฐาน The Institute of Hospital
Quality Improvement and Association (HA-Thailand) และ Joint Commission
International (JCI) มาใช้เป็นระบบควบคุมกำกับการดำเนินการของโรงพยาบาล
เพื่อให้เป็นไปตามมาตรฐานที่กำหนดไว้ โดยคำนึงถึงความปลอดภัยของอาคารสถานที่ สิ่งแวดล้อม
และความปลอดภัยของการทำงาน และการอนุรักษ์พลังงานสำหรับการใช้อุปกรณ์ต่าง ๆ
จากการให้บริการทางการแพทย์ ไม่ว่าจะเป็นการใช้พลังงานไฟฟ้า
การจัดการขยะที่เกิดจากการให้บริการโดยเฉพาะขยะติดเชื้อและขยะพิษ
เพื่อไม่ให้มีผลกระทบต่อสิ่งแวดล้อม โดยมีรายละเอียดดังต่อไปนี้

3.4.1 การประหยัดพลังงาน

บริษัทได้จัดตั้งคณะกรรมการอนุรักษ์พลังงานขึ้น
ตามที่ได้รับการสนับสนุนจากกรมพัฒนาพลังงานทดแทนและอนุรักษ์พลังงาน (พพ.)
เพื่อรณรงค์สร้างความตระหนักของบุคลากรของโรงพยาบาลในเครือในการใช้พลังงานอย่างคุ้มค่าและประหยัด
เช่น มีการนำเทคโนโลยีเพื่อการประหยัดพลังงานมาใช้ในโรงพยาบาล (โดยนำหลักการของระบบ
Lean มาผสมผสานกับทฤษฏีทางด้านวิศวกรรม) เพื่อปรับปรุงและพัฒนากระบวนการ
โดยลดอุปกรณ์ที่ไม่จำเป็นในการใช้ออกไป และปรับระบบการทำงานให้เหมาะสม
รวมถึงลดการใช้พลังงานไฟฟ้า ในขณะเดียวกันยังคงมาตรฐานการให้บริการอยู่ในระดับมาตรฐาน
เช่น มีการติดตั้งระบบ Heat Pump ในการทำน้ำร้อนเพื่อส่งจ่ายให้กับห้องพักผู้ป่วย
และนำลมเย็นที่เกิดจากระบบไประบายความร้อนในห้องเครื่อง รวมถึงโครงการติดตั้งระบบ
District Cooling Plant เพื่อเป็นการลดการใช้พลังงานที่ส่งจ่ายให้กับระบบปรับอากาศ
และจากการดำเนินการต่าง ๆ
ที่โรงพยาบาลลดปริมาณการใช้ไฟฟ้าของศูนย์การแพทย์โรงพยาบาลกรุงเทพ
นำไปสู่การเข้าประกวดอาคารที่สามารถประหยัดพลังงานประจำ ปี 2010

3.4.2 การจัดการขยะและของเสีย

บริษัทได้จัดทำแนวทางการปฏิบัติที่เกี่ยวข้องกับการจัดการขยะและของเสีย
นับตั้งแต่ขั้นตอนการคัดแยก การจัดเก็บ การขนย้าย
และการกำจัดเพื่อให้สอดคล้องกับข้อกำหนดกฎหมาย
และเพื่อควบคุมป้องกันมิให้ขยะหรือของเสียที่เป็นอันตรายแพร่กระจายออกไปสู่สิ่งแวดล้อม นอกจากนี้
ยังได้จัดหาปรับปรุงอุปกรณ์ เครื่องมือ และโครงสร้างต่าง ๆ
ให้เหมาะสมกับขยะหรือของเสียที่เพิ่มมากขึ้น
อีกทั้งเข้าตรวจสอบและติดตามการดำเนินงานของผู้ให้บริการจัดเก็บและกำจัดขยะและของเสียว่าดำเนินการด้วยกระบวนการที่ถูกต้องเหมาะสมตามมาตรฐาน
พร้อมกันนี้ศูนย์การแพทย์โรงพยาบาลกรุงเทพ
และโรงพยาบาลในเครือข่ายได้ทำการปรับปรุงอาคารโรงพักขยะให้มีขนาดและความถูกต้องตามมาตรฐานอาคารพักขยะ
เพื่อรองรับปริมาณขยะที่เกิดขึ้นในแต่ละวันได้อย่างพอเพียง
พร้อมทั้งจัดแบ่งห้องสำหรับขยะแต่ละประเภท
และจัดเจ้าหน้าที่ประจำที่อาคารโรงพักขยะเพื่อคอยดูแล ทำความสะอาด
จัดระบบของการเข้าออกของขยะ

ขยะพิษ: โรงพยาบาลกรุงเทพ ได้ตระหนักถึงอันตรายของขยะพิษ
ที่เกิดขึ้นจากกระบวนการการให้บริการ จึงได้แยกขยะพิษ ออกเป็น 5 ประเภท ได้แก่ (1)
ขยะพิษธรรมดา เช่น ถ่านไฟฉาย กระดาษคาร์บอน ภาชนะบรรจุน้ำยาต่าง ๆ ที่ใช้หมดแล้ว
ซึ่งขยะประเภทนี้
จะมีรถเก็บขยะพิษของกรุงเทพมหานครหรือหน่วยงานของเทศบาลประจำจังหวัดเข้ามารับออกไปกำจัด
(2) สารเคมีอันตราย เป็นขยะพิษประเภทน้ำยา หรือสารเคมี หรือยาที่หมดอายุหรือเสื่อมสภาพแล้ว
โดยขยะประเภทนี้ถือเป็นกากสารเคมีหรือขยะอันตราย
ต้องส่งกำจัดกับบริษัทผู้รับบริการภายนอกที่ได้รับอนุญาต จากกรมโรงงานอุตสาหกรรม
ให้เป็นสถานที่กำจัดกากสารเคมีอันตราย (3) ขยะปนเปื้อนยาเคมีบำบัด
โดยทางโรงพยาบาลจะจัดให้มีถุงขยะพิเศษเพื่อใส่ขยะประเภทนี้
และนำออกไปกำจัดแบบเดียวกันกับกากสารเคมีอันตราย (4) ขยะปนเปื้อนสารรังสี ขยะประเภทนี้
ต้องมีการทิ้งลงถังที่มีห้องตะกั่วเป็นพิเศษ
และจะมีการตรวจวัดความเข้มข้นของรังสีให้อยู่ในระดับที่ไม่เป็นอันตรายต่อมนุษย์
และจึงจะอนุญาตให้นำขยะออกจากพื้นที่ได้ และ (5) กากกัมมันตรังสี
เมื่อทางโรงพยาบาลมีความจำเป็นจะต้องกำจัดกากกัมมันตรังสี
จะมีการติดต่อเจ้าหน้าที่จากกรมปรมาณูเพื่อสันติมานำออกไปกำจัด

อีกทั้งโรงพยาบาลยังมีความพยายามที่จะลดปริมาณขยะพิษลงด้วยวิธีการต่าง ๆ เช่น
ทำสัญญาสั่งซื้อหลอดไฟกับบริษัทผู้ผลิตและจัดจำหน่ายหลอดไฟ ซึ่งจะนำหลอดไฟเก่าออกไปรีไซเคิล
หรือการจัดซื้อเครื่องล้างฟิล์มแบบไม่ต้องใช้น้ำยาล้างฟิล์ม เป็นต้น

ขยะติดเชื้อ: โรงพยาบาลกรุงเทพได้ปรับแก้นโยบายการทิ้งขยะติดเชื้อ
โดยเน้นเรื่องของการสร้างความตระหนักในการทิ้งขยะติดเชื้อ ต้องทิ้งลงถังขยะติดเชื้อเท่านั้น
อีกทั้งได้ปรับคำจำกัดความของขยะติดเชื้อให้ครอบคลุมมากขึ้น
เพื่อป้องกันไม่ให้มีขยะติดเชื้อจากโรงพยาบาลแพร่กระจายออกไปสู่สิ่งแวดล้อม
ในส่วนของขยะติดเชื้อมีคม ทางโรงพยาบาลได้ปรับเปลี่ยนรูปแบบเพื่อป้องกันการทิ่มทะลุของแหลมคม
อีกทั้งเพื่อป้องกันอุบัติเหตุที่อาจเกิดขึ้นกับเจ้าหน้าที่ด้วย
ขยะติดเชื้อทั้งหมดของศูนย์การแพทย์โรงพยาบาลกรุงเทพและโรงพยาบาลในเครือข่ายจะถูกจัดส่งให้กับผู้รับบริการภายนอกเพื่อนำไปกำจัดอย่างถูกวิธีต่อไป

ขยะทั่วไป:
ขยะทั่วไปของโรงพยาบาลกรุงเทพและโรงพยาบาลในเครือข่ายจะถูกแยกเป็นขยะแห้งและขยะเปียก
อีกทั้งยังมีการรณรงค์เรื่องการคัดแยกขยะที่สามารถรีไซเคิลได้ออกจากขยะทิ้งให้ได้มากที่สุด
นอกจากนี้ โรงพยาบาลยังเข้าร่วมโครงการกับองค์กรภายนอก ในการร่วมส่งเสริมสิ่งแวดล้อม เช่น
รวบรวมขวดแก้วเข้าโครงการของบริษัท บางกอกกลาส หรือ โครงการส่งกล่อง UHT เพื่อทำโต๊ะ
หรือหลังคา แล้วนำไปบริจาคให้กับโรงเรียนที่ยากจน
หรือผู้ประสพภัยที่ต้องการหลังคานำไปมุงที่อยู่อาศัย

3.4.3 น้ำเสียและระบบบำบัดน้ำเสีย

โรงพยาบาลกรุงเทพและโรงพยาบาลในเครือข่ายได้ก่อสร้างระบบบำบัดน้ำเสียที่มีประสิทธิภาพ
เพื่อการตรวจสอบคุณภาพน้ำจากระบบบำบัด
การวิเคราะห์คุณภาพน้ำเพื่อให้เป็นไปตามที่กฎหมายกำหนด
รวมถึงการตรวจสอบประสิทธิภาพของอุปกรณ์ที่ใช้ในระบบบำบัดน้ำเสีย
ซึ่งรับผิดชอบการตรวจสอบโดยบริษัทภายนอก โดยก่อนปล่อยน้ำออกจากระบบ
ได้ติดตั้งระบบฆ่าเชื้อโรคเพื่อป้องกันไม่ให้น้ำเสียที่ออกสู่รางระบายน้ำสาธารณะปนเปื้อนเชื้อโรคออกไปแพร่กระจายสู่สิ่งแวดล้อม
เนื่องจากศูนย์การแพทย์โรงพยาบาลกรุงเทพมีระบบบำบัดน้ำเสียอยู่หลายระบบจึงได้จัดจ้างบริษัทที่ปรึกษา
เพื่อให้คำปรึกษาและร่วมดูแลและตรวจสอบระบบควบคุมให้ทำงานได้อย่างมีประสิทธิภาพ
และโรงพยาบาลได้รณรงค์ในการห้ามทิ้งสารเคมีต่าง ๆ ลงในอ่างล้าง
เพื่อป้องกันมิให้สารเคมีเข้าไปในระบบบัด
ในศูนย์การแพทย์โรงพยาบาลกรุงเทพมีอาคารสำหรับผู้ป่วยที่เป็นมะเร็งจะต้องกลืนแร่รังสีเพื่อการรักษา
ดังนั้น เมื่อคนไข้ขับถ่าย ก็จะมีแร่รังสีออกมาด้วย ดังนั้น
ในระบบบำบัดน้ำเสียของอาคารที่รักษาผู้ป่วยมะเร็งจะมีบ่อพักน้ำสำหรับกักเก็บของเสียที่มีแร่รังสีปนออกมาก่อน
เมื่อทำการตรวจวัดปริมาณรังสีอยู่ในเกณฑ์ที่ปลอดภัยแล้วจึงจะปล่อยน้ำส่วนดังกล่าวเข้าสู่ระบบบำบัดน้ำเสียตามลำดับ

สารเคมี/สารอันตราย :
ศูนย์การแพทย์โรงพยาบาลกรุงเทพและโรงพยาบาลในเครือข่ายได้ตั้งคณะกรรมการพิจารณาความเหมาะสมในการเลือกน้ำยาและสารเคมีเข้ามาใช้ภายในโรงพยาบาลอย่างมีประสิทธิภาพและเหมาะสม
รวมถึงมีการตรวจสอบการจัดเก็บ การใช้ และการกำจัด ให้เกิดความปลอดภัยสูงสุด
นอกจากนี้เนื่องจากศูนย์การแพทย์โรงพยาบาลกรุงเทพ มีสารเคมีหลายชนิด
และกระจายอยู่ตามพื้นที่ต่าง ๆ ดังนั้น โรงพยาบาลจึงจัดให้มีการรวบรวมรายชื่อสารเคมี
รวมถึงปริมาณที่มีไว้ในครอบครองของแต่ละพื้นที่ขึ้น เพื่อนำมาบริหารจัดการพื้นที่มีการการจัดเก็บ
และใช้สารเคมีได้อย่างมีประสิทธิภาพ และมีการซ้อมกรณีเกิดสารเคมีหก รั่วไหล ภายในพื้นที่
อย่างน้อยปีละ 1 ครั้ง และจะต้องมีการเข้าพื้นที่เพื่อตรวจสอบด้านความปลอดภัย
รวมถึงตรวจสอบการใช้งาน และการกำจัดสารเคมีอันตรายให้ถูกต้อง
ตามแนวทางการปฏิบัติที่โรงพยาบาลกำหนดไว้

3.4.4 การเตรียมการจัดการกับโรคอุบัติใหม่ (Emerging diseases)

จากโรคอุบัติใหม่ Influenza H1N1 มีตั้งคณะทำงานไข้หวัดใหญ่สายพันธุ์ใหม่ขึ้น
มีการประชุมปรับแผนการรองรับและแนวทางปฏิบัติในช่วงการระบาดแบบ One stop service
มีการนำ Isolation Bed และ Isolation Stretcher ที่สะดวกในการใช้งาน
สามารถใช้ในการเคลื่อนย้ายผู้ป่วย
หรือการดูแลผู้ป่วยที่มีปัญหาโรคติดเชื้อและป้องกันการแพร่กระจายเชื้อสู่บุคลากรและผู้รับบริการอื่น
และได้นำเสนอผลงานเป็น Poster Presentation ในงาน SHA 2010
ปัจจุบันมีการก่อสร้างห้อง Negative Pressure
เพื่อรองรับผู้ป่วยโรคติดเชื้อระบบทางเดินหายใจที่มีอาการรุนแรงและต้องใช้เครื่องช่วยหายใจ
และปรับระบบอากาศให้เป็นความดันลบในหอผู้ป่วยธรรมดาต่าง ๆ
เพื่อรองรับผู้ป่วยติดเชื้อระบบทางเดินหายใจอาการไม่รุนแรงจำนวน 5
ห้องและดำเนินการซ้อมแผนต่าง ๆ อย่างน้อยปีละ 1 ครั้ง

3.4.5 การส่งเสริมอาชีวอนามัยที่ดีแก่พนักงาน

โรงพยาบาลกรุงเทพและโรงพยาบาลในเครือข่ายได้ตระหนักถึงความสำคัญของเจ้าหน้าที่
โดยเฉพาะอาการเจ็บป่วยอันเนื่องมาจากการทำงาน จึงได้ทำสถิติข้อมูลการเจ็บป่วยของพนักงาน
รวมถึงได้นำผลการตรวจสุขภาพประจำปีของพนักงานมาสรุปหาข้อมูล
เพื่อจะนำมาเป็นโครงการในการดูแลสุขภาพของพนักงานต่าง ๆ ที่ทางโรงพยาบาลจัดไว้ให้
และเมื่อมีโรคระบาดใหม่เกิดขึ้นเช่น Influenza H1N1
ทางโรงพยาบาลได้จัดให้มีการเพื่อหาสาเหตุอาการเจ็บป่วยอันเนื่องมาจากการทำงาน
เมื่อได้ข้อมูลจึงได้จัดตั้งทีมเพื่อรณรงค์และให้ความรู้ คำแนะนำ
และจัดให้มีการฉีดวัคซีนให้กับเจ้าหน้าที่ในกลุ่มเสี่ยงฟรีโดยไม่เสียค่าใช้จ่าย
ส่วนพนักงานในกลุ่มอื่นที่ต้องการฉีดวัคซีน
ทางโรงพยาบาลจัดให้มีการฉีดวัคซีนให้พนักงานทั่วไปที่ต้องการในราคาต้นทุน นอกจากนี้
ยังมีการจัดตั้งโครงการ BMC ไร้พุงขึ้น และให้เจ้าหน้าที่ในกลุ่มเสี่ยงได้เข้าร่วมกิจกรรม
นำวิธีการป้องกันเพื่อมิให้เกิดการเจ็บป่วยซ้ำในกลุ่มเสี่ยงที่เคยมีข้อมูลมาแล้วและนำผลการตรวจสุขภาพประจำปีของพนักงานมาสรุปหาข้อมูล
เพื่อจะนำมาเป็นโครงการในการดูแลสุขภาพของพนักงานต่าง ๆ ที่ทางโรงพยาบาลจัดไว้ให้
เมื่อสิ้นสุดโครงการ พบว่าเจ้าหน้าที่ที่เข้าร่วมโครงการมีน้ำหนักลดลง จึงจัดให้มีโครงอย่างต่อเนื่อง
นอกจากนี้ ทางโรงพยาบาลได้จัดให้มีห้องฟิตเนสให้กับพนักงานของโรงพยาบาล
เพื่อออกกำลังกายหลังเวลาเลิกงานโดยไม่ต้องเดินทางและไม่ต้องเสียค่าใช้จ่ายที่สูง
รวมทั้งมีการรณรงค์ในเรื่องการส่งเสริมสุขภาพ เช่น การล้างมือ การออกกำลังกาย
การให้ความรู้ข่าวสารผ่านทาง Intranet และมีกิจกรรมสันทนาการต่าง ๆ เป็นต้น

3.4.6 การป้องกันอุบัติเหตุที่อาจจะเกิดขึ้นในขณะปฏิบัติงาน

บริษัทได้ประเมินความเสี่ยงและหามาตรการป้องกันและรณรงค์เพื่อสร้างความตื่นตัวในการป้องกันอุบัติเหตุในการทำงาน
ฝึกอบรม จัดเตรียมอุปกรณ์ป้องกันส่วนบุคคล
มีระบบในการติดตามสถิติและแนวโน้มของการเกิดอุบัติเหตุ/อุบัติการณ์ มีการวิเคราะห์หาสาเหตุ
และกำหนดมาตรการแก้ไขป้องกัน มีระบบและแนวทางในการดูแลบุคลากรที่ได้รับอุบัติเหตุ
มีการจัดสรรกล่องทิ้งเข็มที่ปลอดภัยให้กับบุคลากร กำหนดมาตรฐานของรถ Treatment
เพื่อป้องกันอุบัติเหตุ และมีการนำข้อมูลที่ประมวลผลได้รายงานให้คณะกรรมการต่าง ๆ
ที่เกี่ยวข้องได้รับทราบ รวมถึงการเน้นย้ำไปในพื้นที่ของหน่วยงานที่มักจะเกิดอุบัติเหตุบ่อยครั้ง
เพื่อสร้างความตระหนักให้มากขึ้น
รวมถึงมีนำเหตุการณ์มาจัดทำเป็นเรื่องเล่าจากการเกิดอุบัติเหตุจากการปฏิบัติงานเพื่อแลกเปลี่ยนให้ความรู้กับหน่วยงานหรือพนักงานอื่นเพื่อให้เกิดการเรียนรู้และป้องกันการเกิดอุบัติเหตุต่อไป

3.4.7 ระบบการป้องกันและระงับอัคคีภัย

ศูนย์การแพทย์โรงพยาบาลกรุงเทพและโรงพยาบาลในเครือข่าย
ได้ตระหนักถึงความสำคัญของการป้องกันอัคคีภัย
จึงได้ให้มีการอบรมดับเพลิงเบื้องต้นโดยหน่วยงานภายนอก
ที่สามารถให้การอบรมเรื่องการดับเพลิงได้ทุกเดือน และจัดให้มีการซ้อมดับเพลิงรายหน่วยงาน
ทุกหน่วยงานอย่างน้อยปีละ 1 ครั้ง และซ้อมอพยพแยกเป็นรายอาคารอีกปีละ 1 ครั้ง
โดยมีการซ้อมทั้งในช่วงเวลากลางวันและกลางคืน
โดยมีการซ้อมร่วมกับทีมดับเพลิงของหน่วยดับเพลิงของราชการในพื้นที่นั้น ๆ
ในส่วนของอุปกรณ์ดับเพลิง ได้จัดให้มีการตรวจสอบความพร้อมใช้ทุกเดือน
หากพบว่ามีอุปกรณ์ไม่พร้อมใช้ จะรีบดำเนินการเปลี่ยนใหม่โดยทันที
ประตูและป้ายบอกทางหนีไฟในพื้นที่โรงพยาบาล จัดให้เป็นแบบกล่องไฟ
ที่ต้องมีแบตเตอรี่สำรองอยู่ด้วย และต้องได้รับการตรวจสอบเป็นประจำตามกำหนดเวลา
และได้ติดตั้งระบบตรวจจับควันและความร้อน ให้ครอบคลุมทุกพื้นที่ภายในโรงพยาบาล
และดึงสัญญาณเพื่อให้แสดงผลการตรวจจับขึ้นที่หน้าจอในห้องควบคุมวงจรปิดที่จะมีเจ้าหน้าที่ประจำอยู่ตลอด
24 ชั่วโมง และโรงพยาบาลยังให้มีทีมผจญเพลิง ซึ่งเป็นทีมผสมระหว่างเจ้าหน้าที่ รปภ.
และเจ้าหน้าที่ของโรงพยาบาลอยู่ประจำภายในพื้นที่โรงพยาบาลตลอด 24 ชั่วโมง
และดำเนินการส่งเจ้าหน้าที่เข้ารับการอบรมดับเพลิง
เพื่อเพิ่มศักยภาพของทีมผจญเพลิงของโรงพยาบาลอยู่เสมอ

3.4.8 การตรวจสิ่งแวดล้อมและความปลอดภัย

โรงพยาบาลได้จัดให้มีการตรวจวัดสิ่งแวดล้อมเป็นประจำตามที่กฎหมายกำหนด เช่น
การตรวจวัดคุณภาพเสียงทั้งเสียงรบกวนชุมชน อันเนื่องมาจากการเดินเครื่องปั๊มน้ำหรือเครื่อง Gen
การตรวจวัดเสียงที่ตัวเจ้าหน้าที่ที่ทำงานในพื้นที่เสียงดัง การตรวจปริมาณฝุ่น การตรวจแสงสว่าง
การตรวจความร้อน รวมถึงการตรวจปริมาณสารเคมีอันตรายในพื้นที่ทำงานด้วย
โดยผลการตรวจสอบอยู่ในเกณฑ์ที่กฎหมายกำหนดไว้ ในส่วนของโครงสร้างอาคาร
โรงพยาบาลได้รับการตรวจสอบอาคารเป็นประจำทุกปีจากบริษัทผู้ให้บริการภายนอก
และได้รับการตรวจสอบความปลอดภัยของอาคารจากอัคคีภัยจากเจ้าหน้าที่ดับเพลิงเป็นประจำอีกด้วย

3.4.9 การตรวจสอบคุณภาพของน้ำต่าง ๆ

โรงพยาบาลได้จัดให้มีการตรวจคุณภาพน้ำต่าง ๆ ภายในโรงพยาบาล
ทั้งคุณภาพน้ำทิ้งที่จะมีการตรวจเป็นประจำทุกเดือน ทุกระบบบำบัด คุณภาพน้ำใช้ ได้แก่
คุณภาพน้ำที่ใช้ล้างเครื่องมือทางการแพทย์ น้ำที่ใช้ในห้องผ่าตัด น้ำที่ใช้ใน Unit ทำฟัน
โดยมีความถี่ในการตรวจ 2 เดือนต่อครั้ง และคุณภาพน้ำดื่มที่แบ่งเป็นน้ำดื่มจากเครื่องกรองน้ำ
น้ำดื่มจากขวดบรรจุเสร็จจากโรงงาน น้ำแข็ง ซึ่งจะมีความถี่ในการตรวจ 3 เดือนต่อครั้ง
และน้ำในระบบ Cooling Tower เพื่อตรวจหาเชื้อแอลจีโอเนล่า เป็นประจำ 3 เดือนต่อครั้ง
ทั้งนี้ เพื่อให้เกิดความมั่นใจว่า ไม่ว่าจะเป็นน้ำทิ้ง น้ำใช้ หรือน้ำดื่มที่มีอยู่ในโรงพยาบาล
จะต้องเป็นน้ำที่มีคุณภาพตามที่กฎหมายกำหนด

3.4.10 ลดปริมาณของเสียโดยจัดให้มีระบบการนำมาใช้ใหม่

โดยการนำระบบ 5ส. มาใช้ ในการปลูกจิตสำนึกให้แก่บุคลากร
ซึ่งเป็นพื้นฐานของระบบคุณภาพเพื่อหาวิธีการใหม่ ๆ ในการลดภาวะโลกร้อน เช่น
การนำกระดาษที่ใช้เพียงหน้าเดียว นำกลับมาใช้เป็นกระดาษรีไซเคิล
การรณรงค์ลดการใช้กระดาษโดยการสื่อสารผ่านทางระบบคอมพิวเตอร์ เป็นต้น